
הוועדה המיוחדת לדיון בהצ"ח הרשות הממשלתית להתחדשות עירונית, 
הצ"ח התכנון והבניה (הוראת שעה) ובהצ"ח שירותים פיננסיים חוץ-מוסדיים
16/05/2017

הכנסת העשרים
מושב שלישי
<פרוטוקול מס' 115>
מישיבת הוועדה המיוחדת לדיון בהצ"ח הרשות הממשלתית להתחדשות עירונית, הצ"ח התכנון והבניה (הוראת שעה) ובהצ"ח שירותים פיננסיים חוץ-מוסדיים
יום שלישי, כ' באייר התשע"ז (16 במאי 2017), שעה 12:45
<סדר היום:>
<הצעת חוק התכנון והבנייה (תיקון מס' 110 - הוראת שעה) (פיצול דירות), התשע"ז-2016 (פ/3044/20) (כ/673), של חבר הכנסת רועי פולקמן.>
נכחו:

<חברי הוועדה:> 
רחל עזריה – היו"ר
דוד ביטן

חיים ילין

אורי מקלב

רועי פולקמן

חברי הכנסת:
איתן ברושי

מנחם אליעזר מוזס
<מוזמנים:> 
	מנהלת אגף קשרי ממשל, משרד האוצר
	–
	אורנה נידם

	לשכה משפטית, משרד האוצר
	–
	אפרת ברנד

	לשכה משפטית, מינהל התכנון, משרד האוצר 
	–
	בנימין ארביב

	מחלקת ייעוץ וחקיקה, משרד המשפטים
	–
	כרמית יוליס

	מחלקת ייעוץ וחקיקה אזרחי, משרד המשפטים
	–
	טל וינר

	מחלקת ייעוץ וחקיקה, משרד המשפטים 
	–
	נועה עמירב-פטאל

	מנהלת תחום ביצוע ענייני הכפר, משרד הבינוי והשיכון
	–
	מאיה שטיין

	לשכה משפטית, משרד הפנים 
	–
	נאוה אושר

	היועץ המשפטי, משרד הפנים 
	–
	יהודה זמרת

	מהנדס ראשי, משרד הביטחון 
	–
	בני ברוש

	ממונה תכנון סביבתי, המשרד להגנת הסביבה 
	–
	פנינה פרל קפלן

	ראש עיריית ראשון לציון 
	–
	דב צור

	ראש מועצה אזורית נחל שורק
	–
	אלי אסקוזידו

	יועמ"ש, מרכז השלטון המקומי 
	–
	מרים סלומון

	מנהל אגף תכנון העיר, עיריית ירושלים 
	–
	עפר גרידינגר

	עוזרת מנהל אגף, עיריית ירושלים 
	–
	מיכל כהן

	עוזר ליועמ"ש, עיריית ירושלים
	–
	אוהד דהאן

	יושב-ראש ועדת ההתיישבות, לשכת עורכי הדין 
	–
	אורן אבלה

	ממונה חקיקה, לשכת עורכי הדין 
	–
	ח'אלד דגש

	מתכנן סביבתי, החברה להגנת הטבע 
	–
	אסף זנזורי 

	יושב-ראש, עמותת נתיב לבית ועתיד 
	–
	רם חלפון

	יועצת משפטית לתכנון ובנייה, פורום ה-15 
	–
	שרית דנה

	מהנדס עיר אלעד, איגוד המהנדסים והאדריכלים 
	–
	דני גולדברג 

	התאחדות הסטודנטים
	–
	ליאת הלבץ

	אזרח פרטי 
	–
	שבח סייג

	מוזמן/ת
	–
	אברהם שטרן 

	מוזמן/ת
	–
	יוסי דובדבני


<ייעוץ משפטי:>
תומר רוזנר
גלעד קרן
<מנהלת הוועדה:>
אריאלה מלכה
<רישום פרלמנטרי:>
טלי רם
<הצעת חוק התכנון והבנייה (תיקון מס' 110 - הוראת שעה) (פיצול דירות), התשע"ז-2016, (פ/3044/20) (כ/673), של חבר הכנסת רועי פולקמן>
<היו"ר רחל עזריה:>
צהרים טובים ושלום לכולם. אני מתכבדת לפתוח את ישיבת הוועדה לדיון בהצעת חוק התכנון והבנייה (תיקון) (פיצול דירות) (הוראת שעה), התשע"ו–2016 (פ/3044), זה נושא שהוא מאוד חשוב. אני רוצה לומר שני דברים. ראשית, לא תהיה הצבעה היום, ודבר שני, אנחנו עוד נדון בנוסח החוק. אין נוסח חדש ומוצע. 
אני מגיעה לדיון בהצעת החוק הזאת משבע שנותי ברשויות המקומיות. הייתי חברת מועצה ואחר כך סגנית ראש עיריית ירושלים, הייתי חברה חמש שנים בוועדת תכנון ובנייה בעיריית ירושלים, ואני חושבת שהצעת החוק הזו, יש לה פוטנציאל להיות מאוד משמעותית ומאוד מסייעת לרשויות המקומיות, לא רק לתושבים או לנושא שיעור הדירות הקיימות אלא באמת בעניין של תכנון ערים במחשבה איך מייצרים עיר שנותנת את השירותים המיטביים עבור התושבים. אנחנו נדון על זה.
ברגע שקיבלתי את הוועדה פנו אלי אנשים ושאלו לגבי הצעת החוק, מתי היא עוברת. זה חוק שחשוב לציבורים רחבים, וכשהתחילו להגיע פניות, באיזשהו שלב התחלתי לשאול בדיוק איפה הם גרים, ואחד הדברים שעלו, שהרבה מהפונים, בכלל החוק בנוסחו המתגבש לא חל עליהם. 

מה שאנחנו נעשה בדיונים זה נראה איך אנחנו בעצם מייצרים מצב שבו החוק יחול על אוכלוסיות רחבות יותר. אני חושבת שאפשר לעשות את זה במגוון דרכים, אנחנו נקיים כמובן דיונים. כבר היו כמה בדיקות מול מרכז השלטון המקומי, ועוד כהנה וכהנה. יש כמה דברים שאני כן מעוניינת להעלות. אתה רוצה להציג?
<תומר רוזנר:>
לא כרגע. 

<היו"ר רחל עזריה:>
יש דבר אחד שאני רוצה להעלות שלדעתי תהיה לגביו הסכמה, ואני רוצה שכל הגופים הרלוונטיים ידונו בזה, יחשבו על זה, יתייחסו לזה, וזה העניין שלאחר הפיצול, אם רוצים לאחד את הדירה מחדש, בעצם נדרש היתר. 
<איתן ברושי (המחנה הציוני):>
בתחום החמש שנים? 

<תומר רוזנר:>
כרגע אין חמש שנים. 

<היו"ר רחל עזריה:>
כרגע אין חמש שנים, ואתה צריך לקבל היתר. 

<איתן ברושי (המחנה הציוני):>
הוראת השעה היא לכמה שנים. 

<היו"ר רחל עזריה:>
זה לא משנה. זה אפילו יותר חשוב בהקשר של התוספת המבורכת - - -
<איתן ברושי (המחנה הציוני):>
אבל הוראת השעה בתום חמש שנים מתבטלת. 

<היו"ר רחל עזריה:>
אבל זה לא משנה, אתה צריך היתר. 

<איתן ברושי (המחנה הציוני):>
אז מי שנפל בהוראת שעה, למחרת הוא חוטף קנס? 

<היו"ר רחל עזריה:>
לא. חבר הכנסת ברושי, תכף תקבל רשות דיבור, תדבר. 
<איתן ברושי (המחנה הציוני):>
לא, אני שואל. 

<היו"ר רחל עזריה:>
בסדר. תוספת חשובה של חבר הכנסת פולקמן, שהחלק המפוצל חייב להיות להשכרה. מה קורה כשרוצים להחזיר? 

<רועי פולקמן (כולנו):>
זה דורש שוב היתר?

<היו"ר רחל עזריה:>
כן. 

<איתן ברושי (המחנה הציוני):>
לא הגיוני. 

<היו"ר רחל עזריה:>
בדיוק. אחד הדברים שאני רוצה להעלות ואני חושבת שזאת תוספת שרק מקלה על כולם, שאם מאחדים דירה מפוצלת, רק צריך להודיע – כמו עם פרגולה. זה לא משהו שצריך לעבור איזשהו הליך תכנוני. 
<מנחם אליעזר מוזס (יהדות התורה):>
ואין היטל השבחה?

<היו"ר רחל עזריה:>
לא. אין. 

<תומר רוזנר:>
היטל השבחה זה רק בתוכנית. 

<איתן ברושי (המחנה הציוני):>
פולקמן, אנחנו רוצים לעודד השכרה, עכשיו ניתן קנס למי שעשה את זה? 
<רועי פולקמן (כולנו):>
לא. 

<היו"ר רחל עזריה:>
לא. זה לא קנס. היום, הנוסח הקיים של החוק אומר שאם מפצלים, כשמחזירים את הפיצול, נניח יש משפחה – חשוב לי לומר, זה ה-typecast שעומד לנגד עיני – משפחה, ארבעה ילדים, שלושה ילדים, לא משנה, קנתה דירה גדולה רחבת ידיים עבור הילדים כדי שיוכלו לחיות בנוחות ובטוב. עם השנים הילדים עזבו את הבית. באיזשהו שלב עבור ההורים הטיפול בדירה הופך להיות מעמסה. הם לא רוצים לעבור לדיור מוגן, הם עוד צעירים, והם גם לא מעוניינים לעזוב את השכונה ולעבור דירה – או את הבית הפרטי, אחר כך נדון בחלק הזה. בעצם, מה שאנחנו מאפשרים זה לפצל חלק מהדירה ולהשכיר אותה. 

אחרי כמה שנים נניח הם כן עוברים לדיור מוגן, מוכרים את הדירה. אני לא רוצה להשאיר את המצב שצריך לעבור היתר כדי לבטל את הפיצול, אלא שכל מה שצריך אם מבטלים את הפיצול, אז רק מוסרים הודעה. 
<קריאה:>
ככל שאין שינויים קונסטרוקטיביים.

<היו"ר רחל עזריה:>
ככל שאין שינויים קונסטרוקטיביים, לפי כל הכללים. 
<קריאה:>
וכמובן, שלא תהיה חובת השבה של היטל ההשבחה, ששולמה בגין הפיצול.

<תומר רוזנר:>
אין היטל השבחה - - -
<חיים ילין (יש עתיד):>
אין היטל השבחה. פשוט החוק הזה, דנו עליו לפני שישה חודשים, אף אחד לא זוכר בכלל מה היה. 

<קריאה:>
חבר הכנסת ילין, אנחנו בדיונים כאן, ובטח בנוסח הכחול שפורסם, החזרנו את החובה להיטל השבחה. זה משהו שהיה קיים - - -

<קריאה:>
החובה על היטל השבחה זה חלק מההסכמה המקורית.

<קריאה:>
בדיוק. וגם חלק מההחלטה של ועדת השרים כשהיא קידמה את זה. הצעת החוק המקורית הייתה עם פטור מהיטל השבחה.
<חיים ילין (יש עתיד):>
חבר'ה, אם מכרו. אם יש מכירה. 

<קריאות:>
- - -

<היו"ר רחל עזריה:>
אני מבקשת לשמוע התייחסויות של משרדי הממשלה.
<חיים ילין (יש עתיד):>
אתם לא זוכרים את החוק. חשבתי שאתם דנים על חוק אחר.
<היו"ר רחל עזריה:>
בבקשה. 

<מעין נשר:>
לעניין ההשכרה - - -
<קריאות:>
- - -

<היו"ר רחל עזריה:>
רגע, סליחה. אנחנו נתחיל מהתחלה. צהרים טובים. אני שמחה על הדיון הזה, אנחנו נתחיל את זה בצורה מסודרת. 
<איתן ברושי (המחנה הציוני):>
פותחת ישיבה מספר זה וזה.
<היו"ר רחל עזריה:>
אני פותחת ישיבה. יש לנו הרבה מאוד נושאים על סדר-היום, אני רואה שיהיו לנו עוד דיונים בחוק הזה, שהוא חוק מאוד מאוד חשוב, ואני אבקש מהיועץ המשפטי להציג את החוק ולרענן לכולנו את הזיכרון כדי להקל על המשך הדיון. בבקשה.

<תומר רוזנר:>
מה שאנחנו נציג זה בעצם את הגרסה המתקדמת ביותר של החוק שסוכמו לגביו העקרונות בדיון האחרון שהתקיים לפני סוף הכנס הקודם, שהוא שונה כמובן מהנוסח שעבר בקריאה טרומית בשעתו, או בקריאה ראשונה. גלעד יציג בבקשה את עיקרי העקרונות. 

<גלעד קרן:>
למעשה, בהתייחס לעקרונות ההצעה כפי שהם התגבשו עד הדיון האחרון שהיה, באופן כללי, בעיקרון, ועדה מקומית תהיה חייבת לתת הקלה לתוספת דירות למגורים במגרש מהמספר המרבי של דירות מגורים שמותר בבנייה באותו מגרש לפי הוראות התוכנית שחלה על המגרש הזה בדרך של פיצול דירה אחת קיימת לדירה אחת נוספת, גם אם נקבע שזה סטייה ניכרת, במספר תנאים. למשל, שהדירה היא דירה צמודת קרקע כפי שזה מוגדר בהצעה; ששטחה של הדירה לא יפחת מ-120 מ"ר; ששטחה של כל דירת מגורים שתיווסף לא יפחת מ-53 מ"ר; שמדובר בתוכנית שנכנסה לתוקף לפני 1 בינואר 2011.

יש כל מיני הוראות לגבי התנגדויות שכבר היו בנוסחים קודמים. התגבשה הסכמה לגבי עניין הפטור מחובת חניה, באיזה מקרים לא יחול תקן החניה ויהיה אפשר לדרוש כופר וכו'. 
אחת ההסכמות שהתגבשה בדיון האחרון הייתה שוועדה מקומית תהיה רשאית לקבוע בתוך שטח התכנון שלה או באזורים בשטח התכנון, שבחלקים מסוימים יהיה אפשר אחוז יותר גבוה של פיצול, אחוז יותר נמוך של פיצול, ובלבד שבסך הכול, לפחות 20% ממספר הבתים צמודי הקרקע, ניתן יהיה לפצל בתחום כל רשות מקומית. 
<איתן ברושי (המחנה הציוני):>
תסביר שוב את המשפט האחרון.

<גלעד קרן:>
היא תיתן הקלה לפחות ל-20% מסך כל הדירות שחל עליהן החוק הזה, שבתחומה. זאת אומרת, אם יש ברשות מקומית אלף דירות שהחוק הזה חל עליהן - - -

<איתן ברושי (המחנה הציוני):>
יכול לחול עליהן.

<גלעד קרן:>
יכול לחול עליהן, אז יצטרכו לפחות 200 מתוכן לאשר. 
<רועי פולקמן (כולנו):>
זו הסכמת דב צור. 

<איתן ברושי (המחנה הציוני):>
זאת אומרת, אם אין 200 דירות אז לא לאשר אפילו דירה אחת? תסביר.
<גלעד קרן:>
אם היא לא תקבע את זה, היא צריכה לאשר כל בקשה. 

<היו"ר רחל עזריה:>
מה שהחוק הזה עושה – זה החידוש הגדול – הוא מכריח בעצם את הרשויות המקומיות לאשר את הבקשות. זו הצעת החוק שמונחת על שולחננו, ולכן אנחנו מתייחסים אליה בעדינות ובזהירות.

<רועי פולקמן (כולנו):>
והסעיף הזה כאילו בא להגן על השלטון המקומי, שיש פה איזו הגבלת צפיפות, שזו הייתה ההצעה של דב.
<מנחם אליעזר מוזס (יהדות התורה):>
זאת אומרת, רק 20%?

<קריאה:>
מינימום. 

<היו"ר רחל עזריה:>
כן. מינימום 20%, אבל זה רק מתוך הבתים צמודי קרקע.

<גלעד קרן:>
כרגע זאת ההצעה, כי החוק חל על בתים צמודי קרקע. עוד הוסכם שהוראות הסעיף הזה לא יחולו על יישובים שנקבעה לגביהם מגבלה על היקף יחידות הדיור בתמ"א 35. הכוונה כמובן למושבים וקיבוצים, יישובים קהילתיים, שתמ"א 35 קבעה את המספר המרבי של יחידות הדיור שיוכלו להיות בתחומם. ההצעה דיברה על כך שדירות המגורים הנוספות ישמשו להשכרה בלבד.

<תומר רוזנר:>
זה בגדול.

<גלעד קרן:>
כן. עוד הוראות לגבי ממ"דים וכו'.
<קריאה:>
והיטל השבחה. אני מזכירה ליושבת-ראש הוועדה שהסוגיה עלתה עכשיו, התוויית העקרונות, כי לא היה ברור מה הכיוון.
<היו"ר רחל עזריה:>
אוקיי. בסדר. הנוהל בדיון יהיה כך. אתה סיימת את ההצגה?

<גלעד קרן:>
כן. אלה הדברים העיקריים. 

<היו"ר רחל עזריה:>
בסדר. עכשיו ניתן לחברי הכנסת להתייחס להצעה הכללית. אחר כך יש פה נרשמים שביקשו לדבר, ניתן לכם לדבר. אנחנו נגבש את הנושאים שעליהם אנחנו נדון. אני חשבתי שהנושא שהעליתי הוא יחסית פשוט אבל אפילו הוא עורר דיון, למרות שאני חושבת עדיין שהוא מאוד פשוט. בבקשה, חבר הכנסת מוזס.
<מנחם אליעזר מוזס (יהדות התורה):>
תודה, גברתי היושבת-ראש. את תיארת כל כך נכון ויפה שהורים קנו דירה, הדירה נופלת עליהם למעמסה, הם לא רוצים לעזוב את הקהילה, ובאמת אני יודע מה זה להעביר הורים לבתי אבות או למקומות אחרים בגיל הזה. אבל אם הדירה נהפכה למעמסה, אז מה יותר פתרון מאשר לפצל ולתת לאחד הילדים שיישאר לגור ויעזור להורים המבוגרים? זה עדיף לנו גם מפיליפינית, עדיף גם כן מבתי אבות, עדיף מכל הדברים האלה. השאלה, אז למה הדבר הזה רק בצמודי קרקע ולמה שזה לא יהיה בבנייה רוויה? 

<דב צור:>
לא צריך פיצול בשביל זה.
<היו"ר רחל עזריה:>
לא, לא. סליחה, אדוני. אתה עברת פריימריז? חילקת פלאיירים לפני בחירות? 
<דב צור:>
למה?

<היו"ר רחל עזריה:>
השתתפת בפאנלים?

<דב צור:>
לא. 

<היו"ר רחל עזריה:>
פשוט, רק מי שעשה אותם והוא חבר כנסת, יכול להתפרץ באמצע דיון. 

<דב צור:>
לא בכל מקום זה ככה, את יודעת. למעלה ממחצית - - -

<היו"ר רחל עזריה:>
סליחה, אדוני. אתה גם מתווכח אתי על סדרי הדיון?

<קריאה:>
הוא ראש עיר. 

<דב צור:>
שאלת אותי שאלה, נכון? עניתי לך. 

<היו"ר רחל עזריה:>
נכון. בסדר.

<דב צור:>
למעלה ממחציתכם לא עברתם בחירות. 
<היו"ר רחל עזריה:>
בבקשה.

<מנחם אליעזר מוזס (יהדות התורה):>
יש כאן הפן המוסרי והאנושי לגבי הישארות ההורים, מה שתיארת. 
<היו"ר רחל עזריה:>
שלום, נעים מאוד. דיברנו כמה פעמים, עוד לא נפגשנו, אבל בדיונים שלך אני גם אכבד אותך. אני אכבד אותך בדיונים שלך. בבקשה.

<מנחם אליעזר מוזס (יהדות התורה):>
אז יש הצד האנושי לגבי הישארות ההורים, אבל למה זה רק בצמודי קרקע? ואם הם קנו בבנייה רוויה, למה שלא יוכלו לפצל את זה ולאפשר שהילדים יהיו במחיצת ההורים? 
<היו"ר רחל עזריה:>
אז אתה בעצם מדבר על בנייה רוויה. 

<מנחם אליעזר מוזס (יהדות התורה):>
שמעתי את הנימוק על בנייה רוויה, שאומרים שזה יקשה על התשתיות. זה לא סוד שהיום, עם הסכמי הגג, הולכים להזרים ומזרימים מיליארדים לערים האלה, ואין הבעיה של התשתיות. הסכמי הגג מיועדים לתשתיות ואני לא רואה את הבעיה של התשתיות במקרה הזה, אלא אם כן אני אשמע על כמה צמודי קרקע בכלל מדברים כאן. כמה יש? על כמה מדובר בכל החוק הזה? יש מישהו שיש לו מושג? 
<היו"ר רחל עזריה:>
יש מספר לגבי מה השיעור? 

<מנחם אליעזר מוזס (יהדות התורה):>
יש נתון? על מה מדברים כאן? 

<רועי פולקמן (כולנו):>
היו דוגמאות. דיברו על נס ציונה, ראשון לציון. 

<היו"ר רחל עזריה:>
לא, לא דוגמאות. אנחנו מבקשים לדעת כמה, חבר הכנסת מוזס שואל שאלה.
<קריאה:>
25% עד 30% מיחידות הדיור, תעשי את החשבון. 
<קריאה:>
מה פתאום. 

<היו"ר רחל עזריה:>
לא. צמודי קרקע? 

<קריאה:>
10% אולי. 

<היו"ר רחל עזריה:>
לא. מה שיעור צמודי הקרקע שאינם במושבים, הם בעצם רק בערים? 
<קריאה:>
זה בין 10% ל-20%. 

<קריאות:>
- - -

<רועי פולקמן (כולנו):>
נזרקו מספרים של 10% - - -
<היו"ר רחל עזריה:>
לא, אז אני מבקשת. סליחה, חבר הכנסת פולקמן, אני מבקשת לקבל את המידע. אצל מי נמצא המידע? 

<קריאה:>
מינהל תכנון.

<היו"ר רחל עזריה:>
מינהל תכנון? אז אני מבקשת לדיון הבא לקבל את המידע, בסדר? 

<אורנה נידם:>
אורנה נידם, מינהל התכנון. אני לא בטוחה שהמידע הזה קיים לנו בלחיצת כפתור. אני צריכה לבדוק.
<היו"ר רחל עזריה:>
אז גם לא בלחיצת כפתור. אני חושבת שזה חוק שאנחנו צריכים להבין מה המשמעות שלו, וזה מידע שהוא חשוב כדי לאפשר לנו לעשות את העבודה.

<קריאה:>
היא יכולה להציג מדגמית.

<היו"ר רחל עזריה:>
נכון. את יכולה לתת גם מדגמית אם את רוצה מספר ערים, אם זה מקל עלייך. 
<פנינה פרל קפלן:>
אני יכולה לתת תשובה ברמה הארצית. 

<היו"ר רחל עזריה:>
בבקשה. 

<פנינה פרל קפלן:>
פנינה קפלן, המשרד להגנת הסביבה. אני יכולה לתת תשובה ברמה הארצית כי עשינו מחקר ובדקנו התחלות בנייה ב-20 השנים עד 2014. ובדקו התחלות בנייה, לא מה מאושר, שבערך שליש מיחידות הדיור ברמה הארצית - - -
<היו"ר רחל עזריה:>
מאיזה שנים עד איזה שנים? 

<פנינה פרל קפלן:>
עד 2014.
<קריאות:>
- - -

<היו"ר רחל עזריה:>
לא, זה לפני. סליחה, אני מבקשת. אנחנו נשאל עוד מעט, אם תהיה לך תשובה מדויקת, אנחנו נשמח לקבל. אני מבקשת לכבד את חבר הכנסת מוזס שמדבר. אם למישהו יש משהו לומר, אני מבקשת שתירשמו או שתדברו כשתקבלו רשות דיבור. 
<מנחם אליעזר מוזס (יהדות התורה):>
אני רוצה לסכם במשפט אחד. בנייה רוויה גם חשובה כפי שדיברנו מבחינת הפן המוסרי והאנושי, אבל אני בא ואומר, זה שאומרים שזה יקשה על התשתיות, בואו נעשה שאלו הערים שכלולות בהסכמי הגג ושמזרימות מאות מיליונים ואפילו מיליארדים למקומות האלה, ערים כאלה שהולכים לחדש את התשתיות – זו הרי המשמעות של הסכמי הגג – שם יחול גם כן נושא פיצול הדירות, בערים האלה כי אין בעיה של תשתיות. 
<היו"ר רחל עזריה:>
בסדר גמור, תודה. בבקשה, חבר הכנסת פולקמן.

<מנחם אליעזר מוזס (יהדות התורה):>
וזה לא נושא חדש, שאלתי את היועץ המשפטי. 

<היו"ר רחל עזריה:>
בסדר. אנחנו לא בשלב הזה של הדיון. אנחנו בדיון. 

<רועי פולקמן (כולנו):>
רק התייחסות אחת לחבר הכנסת מוזס, הערה אחת לגבי הבנייה הרוויה. גם הסכמי הגג, יש ויכוחים אינסופיים עם הרשויות שזה לא מספיק לפעולות. אני מבין את הצורך בזה, יש פה בעיות שהן לא קשורות לתשתיות. אתה גר בבניין משותף – אני כל החיים גדלתי בבניינים משותפים – אתה גר בבניין, יש בו 12 דיירים, מחר בבוקר פתאום יהיו שם 20 דיירים. זה דרמה במובן לא של הסכמי גג – יש פחי אשפה, אין פחי אשפה. בירושלים, אחד האירועים שהתמודדנו איתם שלא היו חדרי אשפה ולא היה איפה לשים פחים, והבניינים ישנים, ולכן אפילו איך לפנות זבל בבניינים לא הייתה דרך. ומצאנו את עצמנו עם עודף אשפה ופחים שעלו על גדותיהם. 
אז אני אומר, העניין הזה, אפשר לדון בו. אני לא אומר שאין פה אמירה שיש בה צורך, רק להבנתי זה חוק אחר לחלוטין כי זה לא תיקון סעיף. זה דיון על צפיפויות ואיך מקבלים – יש התנגדות דיירים, אין התנגדות; נגיד דייר שגר בבניין משותף ורוצים להוסיף, לפצל לו דירות בבניין, יהיה מותר לו להגיד שהוא מתנגד? 
<מנחם אליעזר מוזס (יהדות התורה):>
ומה בתמ"א 35?

<רועי פולקמן (כולנו):>
תמ"א 38 אתה מתכוון. 

<מנחם אליעזר מוזס (יהדות התורה):>
תמ"א 38, סליחה. 

<רועי פולקמן (כולנו):>
אז יש שם הגבלות הרבה יותר קטנות להיקפים וגם אז אפשר להגיש התנגדות. אפשר להגיש התנגדויות. 
אני אומר, יכול להיות שאפשר לדון. אם אדם מגיש התנגדויות – אני רוצה לפצל את הדירה, אני גר בבניין עם 12 דיירים; אני, פולקמן, רוצה לפצל את הדירה. מותר לך השכן שלי להגיד אני נגד? 
אני לא אומר שאי-אפשר למצוא נוסחה שבה אפשר לדבר על זה, אבל זו דרמה אדירה במובן העירוני. אתה יודע שאני שכן של ביתר, של בית שמש, גם ככה הערים האלה גדלות בהיקפים אדירים. 

<מנחם אליעזר מוזס (יהדות התורה):>
וגם שם יש הרבה דירות מפוצלות לא חוקיות. 

<רועי פולקמן (כולנו):>
לגבי הילדים, הם יכולים לגור בדירה ואפשר לשים קיר גבס ולעשות כניסה נפרדת והכול, וזה בסדר, לא צריך בשביל זה פיצול דירות. 

<תומר רוזנר:>
בטח שצריך. 

<רועי פולקמן (כולנו):>
לא צריך. קיר גבס בתוך דירה? 

<תומר רוזנר:>
כן. זה לא חוקי. 

<מנחם אליעזר מוזס (יהדות התורה):>
זה לא חוקי. 

<רועי פולקמן (כולנו):>
בסדר, ניחא. 

<היו"ר רחל עזריה:>
חבר הכנסת פולקמן, אחד הדברים שהם בעיני חשובים - - -
<רועי פולקמן (כולנו):>
בשביל שיגור הילד שלך בדירה - - -

<תומר רוזנר:>
אם הכניסה נפרדת - - - 

<היו"ר רחל עזריה:>
אם הכניסה נפרדת זה לא חוקי. 

<רועי פולקמן (כולנו):>
אז לא כניסה נפרדת. לא משנה, אני רק אומר - - -
<היו"ר רחל עזריה:>
לא, אבל חבר הכנסת פולקמן, בעצם אנחנו מעוניינים שיהיה מתאם בין החוק לבין החיים האמיתיים. 
<רועי פולקמן (כולנו):>
ברור, ברור. אני לא חולק על האמירה הזאת, גברתי היושבת-ראש. אני רק אומר שזה חוק אחר לחלוטין כיוון שזה כבר יהיו דירות שאי-אפשר למכור אותן, ובחוק הזה אלה דירות שאפשר למכור אותן. כאן דרשנו דירות גודל מינימום 55 מ"ר, מסיבות שונות של צפיפויות, ודירות שעליהן מדבר חבר הכנסת מוזס בבנייה רוויה במתווה שבזמנו האוצר דיבר עליו היה מקסימום 40 מ"ר.
ההצעה שלי – אמרתי לך את זה – היא שהחוק הזה צריך לסיים אותו כיוון שזה יפתח כאן תיבת פנדורה של דיונים שיכולים להימשך חודשים. אני חושב שהחוק הזה, שיכול לייצר אלפי יחידות דיור במדינת ישראל בלא מעט יישובים, אפשר לסיים אותו. יש תיקונים שדיברת עליהם, ראויים, טוב לבחון אותם שוב, לדון בהם, אבל אפשר לסיים את זה בשניים-שלושה דיונים.
<איתן ברושי (המחנה הציוני):>
למה כל כך הרבה?

<רועי פולקמן (כולנו):>
אולי אחד-שניים, לא יודע, זה גברתי היושבת-ראש תחליט, אבל ראשית אני אומר, אני חושב שבנייה רוויה זה תיבת פנדורה, שהיא חוק אחר וצריך לדון בו והוא מורכב. אפשר לדבר עליו, אני לא נגד לבחון הכול, אבל זאת אופרציה אחרת לגמרי. אני חושב שאפשר יהיה לסיים את החוק הזה מהר, אני חושב שאפשר לעשות את זה.

והדבר האחרון שאני רוצה להגיד ומבקש שזה יהיה עדיין לנגד עיניה של הוועדה – יש כאן איזון שצריך לשמור עליו בין הרצון שלנו לאפשר את מה שקיים ולכפות במידה מסוימת גם על השלטון המקומי והוועדות המקומיות לאפשר פיצול דירות, לבין זה שאי-אפשר גם לגמרי לזרוק מהחלון את האחריות של השלטון המקומי לאיכות החיים. 
יצא לי להסתובב ברוממה בימים האחרונים. בסוף יש לנו אחריות – ועוד פעם, את יודעת את זה מעולה. אלה שכונות שבנו אותן באופן כושל לאורך שנים. 
<קריאה:>
רוממה בחיפה? בירושלים?

<רועי פולקמן (כולנו):>
ובסוף אנחנו לא רק רוצים הרבה דירות אלא רוצים איכות חיים. ואם אתה בא לשכונות ובשכונות האלה אין איפה לחנות ואין מבני ציבור ויש צפיפויות אינסופיות – ויש לצערי בירושלים כמה שכונות שנבנו ככה – אז באנו לברך ויצאנו מקללים כי יהיו שכונות נוראיות ביישובים העירוניים. אני לא מדבר כרגע על פרצלציה במושבים וכו'. 

בערים הגדולות בסוף אנחנו רוצים איכות חיים, ולכן אני אומר, צריך לאפשר את זה ממש במידתיות כדי שיהיו פה לא רק עוד דירות. ולכן התווכחנו על תקני חניה והתווכחנו על צפיפות בכבישים. צריך למצוא את המידתיות הזאת ולסיים עם זה. 
<היו"ר רחל עזריה:>
בסדר. בבקשה, חבר הכנסת ילין, בבקשה.
<חיים ילין (יש עתיד):>
כבוד היושבת-ראש, עזבו כרגע את החוק. הניהול של הוועדה בחקיקה הזאת הוא כושל לחלוטין כי אתם התחלפתם, החוק הזה התחיל לפני הרבה מאוד זמן. כבר דנו כמעט על הכול, הגענו להסכמות, ועכשיו זה נפתח עוד פעם. אני שומע, פתחת את, אמרת שאנחנו רוצים להרחיב אותו. ברגע שאמרת את המילה הזאת, אין חוק. אני אומר לך את זה עכשיו, דעתי המקצועית – אין חוק. 
אין חוק. למה? כי אנחנו יודעים. אחרי שראינו את ערוץ 2 שעושים פיצולי דירות במגרשי חניה, אז לא יעזור כלום, אנחנו מבינים את המצוקה. אם רוצים לפתור את המצוקה דרך החוק הזה, לא יהיה חוק, פשוט לא יהיה. 

<היו"ר רחל עזריה:>
אני לא מבינה מה אתה אומר. אם רוצים לפתור מה? את כל מצוקת הדיור דרך החוק הזה? לא. 

<חיים ילין (יש עתיד):>
הרי מה את רוצה לפתוח? יש פה בקשה מהיום הראשון על בנייה רוויה, שהפיצול יהיה גם שם. 

<קריאה:>
לא יהיה.

<חיים ילין (יש עתיד):>
ברגע שיהיה בבנייה רוויה, בגלל לחץ פוליטי כזה או אחר, לא יהיה חוק, אלא אם יהיה חוק, את תראי שבסופו של דבר לא יהיה פיצול של דירה אחת כי השלטון המקומי לא יסכים לעשות את זה. הוא לא יכול לעשות את זה, לא מסוגל לעשות את זה. זה לא אפילו הסכם גג. 
עכשיו אני רוצה להגיד לך משהו. אני עברתי על כל הסכמי הגג במרכז הארץ, ויש שוני. אם אתה הולך לקריית גת, אני מסכים למה שאתה אומר. יש היגיון – תשתיות ענקיות, מחלפים, יש הרבה שטח שם. כשאתה הולך לגבעתיים, אם על התוכנית שיש שם אתה עושה את מה שאתה רוצה, פשטו רגל. פשוט פשיטת רגל, לא יוכלו לצאת, לדעתי האזרחים, התושבים, יוכלו לצאת רק באופניים.
לכן יש פה בעיה שהיא לא פשוטה. אני מציע להעביר את החקיקה הזאת כמו שהיא, בהסכמות שהגענו. 
<היו"ר רחל עזריה:>
אוקיי. תודה על ההצעה. 

<חיים ילין (יש עתיד):>
זה תואם את המדיניות של שר האוצר והקבינט של הדיור. אני אומר את זה כי יש דברים שהם לא פוליטיים, שאני מסכים להם.

<מנחם אליעזר מוזס (יהדות התורה):>
ומה יהיה עם הבנייה הרוויה? 

<חיים ילין (יש עתיד):>
אני חושב שצריך להיות דיון. תקשיב מה שאני אומר לך, צריך להיות חוק אחר. אני חושב שאם תלכו יחד עם מינהלת הדיור – ללכת על הרוויה – אתם תשיגו הרבה יותר מאשר תנסו לכופף את החוק הזה. בסוף לא יצא כלום מזה. 

זאת הצעתי, וללכת גם עם מקומות שבאמת ההסכמים האלה, יש בהם היגיון, זאת אומרת איפה שיש הרבה שטחים, בדרום יש הרבה מאוד שטחים ואין שום בעיה. בגבעתיים אם אתה תרחיב את הכביש, פשוט לא יהיה כלום. 
<היו"ר רחל עזריה:>
חבר הכנסת ברושי, בבקשה.

<חיים ילין (יש עתיד):>
רק בשביל שתביני את התהליך. היה פה השלטון המקומי, היו גם המועצות האזוריות. 

<היו"ר רחל עזריה:>
בהחלט. 

<חיים ילין (יש עתיד):>
היו קיבוצים ומושבים, הגענו להסכמות. עכשיו לגבי היטל השבחה – ויהודה, תקן אותי – בהתחלה דובר שאין צורך בהיטל השבחה כי אנחנו רוצים לקדם את הדירות, אין שינוי בשטח והיטל השבחה כבר שולם בעצם כשקנית את הדירה. אם אתה רוצה למכור אז אתה מחויב בהיטל השבחה. אלה העקרונות כשהגענו לפה. 
<רועי פולקמן (כולנו):>
בפיצול. 

<חיים ילין (יש עתיד):>
בפיצול. אם זה להשכרה, אין שום סיבה בעולם שתהיה השבחה. 

<יהודה זמרת:>
מבחינה כלכלית הדירה שווה יותר מאשר הייתה שווה קודם. 
<חיים ילין (יש עתיד):>
אין שום בעיה עם הדבר הזה, כל מה שאמרת זה נכון אבל זה מה שאני הבנתי בדיונים פה. 

אחת הבעיות שקיימות, כבוד היושבת-ראש, יש חוק שכל דירה שמשופצת או מוגדלת – עזבי פיצול כרגע – מעבר ל-12 מ"ר, ואין לה ממ"ד, חייב להיות ממ"ד, על אחת כמה וכמה פה אם עושים פיצול. ואז נוצר מצב שאם יש פיצול דירה וזה הולך להשכרה, ייתכן מאוד שהפיצול עצמו הוא בלי ממ"ד, גם לזה התייחסנו. זאת אומרת, עברנו כמעט על הכול. אני מציין את הנקודות. 

<קריאה:>
באותו בית יש ממ"ד - - -

<קריאות:>
- - -

<חיים ילין (יש עתיד):>
לא, ברגע שאתה משכיר למשפחה אחרת ויש חציה והם לא יכולים לעבור לתוך אותו ממ"ד – אני אומר לך, אם אני הייתי היום ראש מועצה באשכול והייתי צריך לתת היתר, לא הייתי נותן היתר בחיים בלי ממ"ד כי אני יודע מה המשמעות. אין לך 15 שניות לקפוץ, פשוט אין. 
<היו"ר רחל עזריה:>
אבל זו אחריות של פיקוד העורף. 

<חיים ילין (יש עתיד):>
בגלל זה אני אומר, דנו על הכול. מה שאני מנסה לציין – חניה, ממ"ד והיטל השבחה זה שלוש הנקודות שהיו קיימות. אם עכשיו את תכניסי את הבנייה הרוויה, כבוד היושבת-ראש, לא יהיה כלום.

<היו"ר רחל עזריה:>
תודה רבה, חבר הכנסת ילין. בבקשה, חבר הכנסת ברושי. 

<איתן ברושי (המחנה הציוני):>
גברתי היושבת-ראש, חברי הכנסת, לא פעם אנחנו נמצאים במצב – אנשי ציבור מכירים – אתה בא לברך ונמצא מקלל. לקחו פה יוזמה נכונה שנועדה לפתור בעיה, עוד לפני המשבר של הדירה השלישית. אי-אפשר לפתור את הכול באותה הזדמנות. 
מה שהממשלה רוצה, ובצדק, זה להגדיל תוך זמן קצר ביותר את היצע הדירות. עכשיו אי-אפשר לפתור את הכול באותה הזדמנות. אם רוצים לפתור את הכול, לא יפתרו שום דבר. 

לכן, יש פה בעיה. בכל זאת, ממשלה לא יכולה לסבך כל דבר. לפעמים נדמה לי שאנחנו קוסמים, נכנסים עם חבל ויוצאים עם חבל עם קשרים. 

<תומר רוזנר:>
זה לא הצעה ממשלתית. 

<היו"ר רחל עזריה:>
זאת לא הצעה ממשלתית, אתה יודע. 

<איתן ברושי (המחנה הציוני):>
לא משנה. 
<רועי פולקמן (כולנו):>
הסכמת הממשלה. 

<היו"ר רחל עזריה:>
זה לא חוקים שעוברים בהסכמת הממשלה. זה לא יוזמה ממשלתית.  

<איתן ברושי (המחנה הציוני):>
במקרה, גם יושבים פה חברים שלנו שבאים מהצד שרוצה לקדם יותר מהר את הפתרונות. לא יכול להיות שדברים פשוטים, מסבכים אותם. לא יכול להיות שהצעות כאלה מובנות לוקחות כל כך הרבה זמן. מה, אנחנו באיזה בועה, לא מבינים את המציאות? 

בסך הכול לוקחים דבר שהוא פשוט, אפשר להתווכח עוד יום, פחות יום, אני לא מציע יותר מעוד ישיבה אחת, נקבל החלטה. מי שלא רוצה שלא יעשה, זה לא חובה, זה לא הופך להיות עונש, בסך הכול צריך להוסיף דירות. 
<מנחם אליעזר מוזס (יהדות התורה):>
הוא לא יודע אפילו מה מספר הדירות. היית כאן. אף אחד לא יודע במה מדובר. 

<איתן ברושי (המחנה הציוני):>
קודם כול יש כאן ממשלה ויש כאן ועדה ויש פה אנשים רציניים שמובילים את זה. מה שלא יודעים, ידעו, אבל מה זה משנה. זו אפשרות לעשות על-פי רצון ועל-פי כללים ברורים דבר פשוט - להוסיף בהוראת שעה דירות בישראל למען הדור הצעיר. 
כל הזמן מדברים על זה, הנה עכשיו זה תלוי בנו, לא מסוגלים לקבל פה החלטות. אז לא יהיה X, יהיה פחות, אבל מה הבעיה של הכנסת הזאת – אני אומר את זה גם לקואליציה – כמה זמן צריך לקחת כדי לעשות דברים טובים. דרך אגב, עשו את הדברים האלה גם בלי לשאול אתכם. 
מה שמוצע פה זה כללים. יכול להיות שזה לא פותר לכולם. דרך אגב, שבן יישאר עם ההורים שלו, לא צריכים אותנו בשביל זה. מה שצריך זה להגדיל את מלאי הדירות תוך זמן קצר כגישור עד שהרבה דברים יקרו. כל מה שאמרת – הסכמים ייקחו פה עוד שנים, תשתיות שצריך להקים, עוד לא הכול פשוט, אבל לפצל דירות, את זה המדינה לא מסוגלת לעשות? 

גם דפקו את ההתיישבות כי לא הסכמתם לוותר על מגבלת תמ"א 35 כי אצלכם פקידים מסוימים – ייקוב הדין את ההר. במקום להתגייס למשימה, מתגייסים להכשיל אותה. כל הזמן מוצאים סיבות למה לא. בכלל, בשביל להגיד למה לא, לא צריך לשבת פה. תשלחו מברק, תגידו לא. מילה אחת – לא. 

בן-גוריון, היה לו פתרון. לבן-גוריון היה פתרון, הוא היה מחליף את היועצים עד שהוא קיבל תשובות שהוא רצה. 

<חיים ילין (יש עתיד):>
ביקשנו להחריג - - -

<איתן ברושי (המחנה הציוני):>
אני תכף אדבר על זה. ביקשנו להחריג כי לא הייתה פה - - -

<חיים ילין (יש עתיד):>
החריגו.

<איתן ברושי (המחנה הציוני):>
עוד לא החליטו כלום. 

<קריאה:>
לא החריגו, וצריך להכניס.
<איתן ברושי (המחנה הציוני):>
תכף אני אדבר על ההחרגה. אבל ממה נבעה ההחרגה? כי הפקידות התעקשה שהתמ"א 35 היא יותר חשובה מתוספת דירות בישראל, כי יש פה פער עצום בין גמישות לאור המטרה ובין נכונות של פקידות להתאים למציאות המשתנה. 
אז ייקוב הדין את ההר. לא יהיו דירות. שלא יהיו דירות, העיקר שאנחנו נהיה בסדר עם הייעוץ המשפטי או עם תמ"א 35. זה בדיוק ההבדל בין מי שאחראי פה על מה שקורה לבין מי שאו שהוא מסכים או לא מסכים לתת גיבוי. 

לכן אני אומר לכם, חברי הכנסת, אנחנו צריכים להוביל ולא להיגרר. במציאות שנוצרה, כאזרח המדינה אני מבקש ממך, רחל, לגמור את זה בישיבה אחת. ומה שלא יצליחו, יהיו חוקים אחרים. 
שנית, אני חוזר פה להערה של חברי, ואני יודע שאלי יכול להגיד אחרת. מרכז המועצות האזוריות, נכון להבוקר, התנועה המושבית והקיבוצית ומרכז המועצות, שזה כלל היישובים הקהילתיים, מושבים וקיבוצים, מבקש לאשר את מה שכתוב פה שאנחנו מוחרגים. 

<קריאה:>
- - -

<איתן ברושי (המחנה הציוני):>
אני מדבר בשמי, וזו עמדה של עמיר ריטוב ושל מזכירי התנועות ולא כל אחד יעשה פה מה שהוא רוצה. 
מאחר שהממשלה לא הסכימה להתעלם מהמגבלה של תמ"א 35, אפילו בהוראת שעה - כי ייקוב הדין את ההר, לעזאזל המדינה – אנחנו לא יכולים לקבל את הכלל שזה ייספר בתמ"א 35. 

ולכן, אני מבקש לא לעכב את החוק, ומצד שני צרכי ישראל מרובים. אבל אנחנו עומדים על זה שתהיה החרגה, ואני מייצג פה את כל מי שמוסמך לייצג את המרחב הכפרי. אנחנו לא יכולים להיות חלק מהחוק הזה בתנאים האלה. תודה רבה.
<היו"ר רחל עזריה:>
תודה רבה. בבקשה, חבר הכנסת מוזס. סליחה, מקלב. 
<אורי מקלב (יהדות התורה):>
זה בסדר, חבר הכנסת מוזס מילא את מקומי עד עכשיו, אבל ברשות הדיבור – עם הנדיבות שלך את נותנת לשנינו, אני ניהלתי ישיבה בוועדת המדע והטכנולוגיה. 
קודם כול, אני מודה לך על עצם קיום הדיון, גברתי היושבת-ראש. הודיתי לך על עצם קיום הדיון, שזה בא מתוך כך שאת היום קיבלת את ניהול הוועדה ואת ראשות הוועדה, ואת באמת ערה ואת קשובה ואת יודעת גם את צרכי הציבור בעניין הזה של מצוקת הדיור, שחלק מהפתרון – כפי שוודאי דיבר חבר הכנסת מוזס, ודאי גם תיאר את המצוקות ובאיזה אופן גרים, בפי 3 ופי 4 וגם פי 5 כבר - - -
<מנחם אליעזר מוזס (יהדות התורה):>
כולם ראו בערוץ 2. הזכירו את זה. 

<חיים ילין (יש עתיד):>
פיצול של מגרשי חניה. 

<אורי מקלב (יהדות התורה):>
עם כל הכבוד לערוץ 2, את החשיפה חבר הכנסת מוזס עשה. עם כל הכבוד לערוץ 2, בעניין הזה אתה גם ערכת סיורים והמחשת לנו את העניין הזה בפועל. 
גברתי היושבת-ראש, כאחד שהשתתף בחלק גדול מהדיונים בעניין הזה, אנחנו ידענו שגם במתכונת של החוק הזה זה דבר לא פשוט. הוצגו פה לא מעט בעיות בדרך למטרה, שהיא מאוד מאוד חשובה ואנחנו תמכנו בכל העניין של פיצול דירות אבל ראשי ערים וגם ראש עיריית ראשון לציון ועוד אחרים, אמרו בפרקטיקה זה נכון אבל איך זה עובד - בכביש ללא מוצא, אתה מכפיל את מספר הדירות, מה קורה בבוקר, מה קורה בערב, מה קורה כשהילדים משחקים – ואנחנו צריכים לעשות הכול באחריות מלאה. 
מה שהוביל אותי, וזאת ההזדמנות הנכונה להגיד, הייתה איזו הרגשה, וצריך לומר אותה קודם כול באופן ברור, שאם אנחנו עושים את החוק הזה אז בעצם זה המקסימום שאפשר לעשות בפיצול דירות, יותר מזה אנחנו לא מטפלים בבעיה. עשינו, לקחנו את החלק שאולי הוא פחות בעייתי ואנחנו מתמודדים אתו. 

אני לא נכנס אם אפשר עכשיו בשלב הזה להכניס עוד מורכבות אחרת, אבל אין ספק שהאמירה הכי ברורה שצריכה להיות בישיבה הזאת, שאנחנו לא מסתפקים בזה – אני אומר את זה לרשויות המוסמכות – הנה, פיצלנו דירות, הלכנו על בנייה צמודת קרקע, ועם לא מעט בעיות זה נגמר. 
לא. המצוקה כל כך קשה, שיחד עם כל הבעיות וההתחבטויות שיש בזה שאנחנו מפצלים דירות – ויש לא מעט כשאנחנו רוצים לאפשר משהו לא בפינצטה – אנחנו הולכים לרוחב וזה יכול להכניס לך עוד. 
אסור, ואני אומר ליושבת-ראש ואני מחזק את ידייך, אי-אפשר לא לטפל בזה ולהגיד, בזה שלום עלי נפשי ואנחנו עשינו את המקסימום. יש מה לעשות בפיצול דירות גם בבנייה רוויה כי המציאות, קודם כול המצוקה היא כל כך גדולה והפתרונות הרבה יותר מידיים. וגם אם יש עוד פתרונות, אבל הפתרונות הם במקומות כאלה, בתוך מרכזי היישוב אנחנו עדים לכך שמוסדות חינוך, מוסדות ציבוריים לא יכולים לתת מענה כי האוכלוסייה נמצאת שם, מחזיקה דירה של 150 מ"ר, זוג קשישים כשממש באותה דירה יכולים בעצם להפיח רוח חיה, לא רק לאנשים האלה. 
<היו"ר רחל עזריה:>
אתה בעצם אומר שמוסדות חינוך מתרוקנים? זה מה שאתה אומר?

<אורי מקלב (יהדות התורה):>
ודאי. ודאי. אני אומר, גם במקומות שהם במאפיין שלהם, ניקח שכונה בירושלים – ואת היית חברת מועצה בירושלים – כמו רמת שלמה. 
<היו"ר רחל עזריה:>
האוכלוסייה שם הזדקנה, זה נכון. 

<אורי מקלב (יהדות התורה):>
אוכלוסייה – ונקראת אוכלוסייה צעירה – ועם כל זה, היום כל שנה נסגרות כמה כיתות א'.

<היו"ר רחל עזריה:>
נכון.

<אורי מקלב (יהדות התורה):>
ויש התניידות, צוות ההוראה. אין את האפשרות, שם מדובר על דירות שחלקן דירות של נניח אפילו מעל 120 מ"ר. לפעמים אנחנו מוצאים פתרונות, ככה שאפשר – אם יש רצון, בעבודה עם פינצטה, לקחת אזורים, להחליט איזה אזורים אנחנו רוצים – בעבודה מקיפה ובאמת מקצועית אנחנו יכולים להגיע.
כל החסרונות שיש אומנם ושהרשויות יודעות בפיצול דירות, עם כל המשמעות, יש מקומות שזה אפילו פותר את הבעיות. זה מקום שיכול להחיות מרחבים אורבניים כאלה ואחרים.
אז אנחנו יודעים לעשות, יש כאן אנשי מקצוע, עם עבודה טובה אנחנו נדע לעשות את זה וזו מטרה חשובה.
<היו"ר רחל עזריה:>
אני צריכה לומר, אני קיבלתי לא מעט פניות מחברי כנסת על העניין הזה ואני גם סיפרתי, כשהייתי חברה בוועדת תכנון ובנייה ואחר כך גם החזקתי את תיק החינוך בעירייה – ואני רואה אותך ראש העיר דב צור – אני חושבת שיש תוחלת משתנה לשכונה, ואני חושבת שהארכת תוחלת החיים של הציבור בעצם גורמת לכך שהאופן שבו השכונות תוכננו עד השנים האחרונות – בשנים האחרונות באמת מתכננים שכונות עם מגוון שימושים ודירות בגדלים שונים – אבל בשכונות הוותיקות בעצם הדירות הן מאוד דומות וגודל הדירה הוא מאוד דומה וכולם עברו באותו גיל וכולם בעצם באותו גיל, והיכולת להחיות את השכונות יותר מורכבת. 
אני מציעה לכם, מרכז השלטון המקומי – גם עשיתי איזושהי פגישה מקדימה ולצערי, למרות שהייתה נכונות במהלך הפגישה, נכונות עקרונית, אחר כך - - -
<קריאה:>
נכונות לפתור את זה הלאה. אני לא זאת שיכולה - - -

<היו"ר רחל עזריה:>
לא, בסדר, עזבי. אמרת שאת לא זאת שמחליטה אבל אמרת שזה נראה הגיוני. לא משנה, מה שאני אומרת זה שאני חושבת שיש פה על מה לדבר ואם באים בידיים נקיות ונפש חפצה, אני חושבת שיש פה קושי וצורך אמיתי גם של מוסדות חינוך שלעתים מתרוקנים ושכונות שהאוכלוסייה עוד לא מספיקה בעצם להתחלף בגלל הארכת תוחלת החיים, וכיוון שאנשים לא כל כך מהר עוזבים אבל אין לנו בעצם מקום שאליו הצעירים יכולים לעבור, ואנחנו נעשה עוד איזושהי עבודה לראות בעניין הזה. 
<רועי פולקמן (כולנו):>
רחל, רק צריך לציין שזה אפשרי גם היום. 

<היו"ר רחל עזריה:>
אם עושים תב"ע לשכונה. 

<רועי פולקמן (כולנו):>
לא. לא רק. גם אפשר לקבל אישור לדירה, זאת אומרת אם יש לי דירה גדולה בשכונה ואני רוצה לפצל.
<היו"ר רחל עזריה:>
לא, רק אם יש תב"ע. 
<רועי פולקמן (כולנו):>
צריך לבקש שינוי תכנון - - -

<קריאות:>
- - -

<היו"ר רחל עזריה:>
רק אם יש תב"ע. 

<קריאה:>
בהקלות.

<רועי פולקמן (כולנו):>
לא בהקלות. 

<היו"ר רחל עזריה:>
רק על-ידי תב"ע. נצטרך לייצר תב"ע. 

<אורי מקלב (יהדות התורה):>
אם רשות מקומית לא מסכימה - - -

<קריאה:>
- - - יחידות דיור בדרך של הקלה, פיצול יכול להתלבש על זה. שנית, בתוכנית בסמכות ועדה מקומית, יכולה הוועדה המקומית להוסיף יחידות דיור, קרי כל מה שנדרש - - -
<היו"ר רחל עזריה:>
מה זה תוכנית בסמכות?
<קריאה:>
- - -

<אורי מקלב (יהדות התורה):>
ואם יש סטייה ניכרת? 

<היו"ר רחל עזריה:>
אז זה תב"ע. אז רק על-ידי תב"ע.

<קריאות:>
- - -

<היו"ר רחל עזריה:>
נכון. זה תב"ע לשכונה. 
<רועי פולקמן (כולנו):>
מה שאת אומרת, רחל, אם יש שכונה מזדקנת ורוצים לטפל בשכונה, באים לשכונה - - 

<היו"ר רחל עזריה:>
אז צריך לעשות תב"ע.

<רועי פולקמן (כולנו):>
- - העירייה אומרת, אני רוצה להוסיף דירות - - -

<היו"ר רחל עזריה:>
חבר הכנסת פולקמן, עד שמסיימים תב"ע ומסיימים היתר, השכונה כבר הצעירה את עצמה. 

<קריאה:>
עשר שנים. 

<היו"ר רחל עזריה:>
מה יש לכם.

<קריאות:>
- - -

<היו"ר רחל עזריה:>
דב, יכול להיות שאצלך דברים קורים מהר. 

<קריאה:>
זה בגלל מה שעשינו עכשיו. 

<קריאות:>
- - -

<היו"ר רחל עזריה:>
לא, זה לא בגלל מה שעשינו. עזבו, זה עוד לפני אבל בסדר. 

<אורי מקלב (יהדות התורה):>
אפשר לעשות חוק כולל, ואפשרות אחרי כן לתת לרשות המקומית לקחת מתוך החוק הזה נניח - - -
<רועי פולקמן (כולנו):>
פשוט לא בהקלות, זו הכוונה - - -

<היו"ר רחל עזריה:>
לא, מה פתאום. אבל זה מה שאני אמרתי, פתחתי ואמרתי, אני הצעתי הצעה הרבה יותר רכה, אני חושבת שאנחנו צריכים לדון בה. אני חושבת שכרגע ההצעה שמונחת לפתחנו, אנחנו צריכים לדון בנושא של הבנייה הרוויה. יש דרכים יותר חזקות לעשות את זה ודרכים יותר רכות. בבקשה, ראש העיר דב צור, אם אתה רוצה לומר כמה מלים ואחר כך אנחנו נשמע את משרדי הממשלה. בבקשה.
<דב צור:>
אני אגיד כיוון שגברתי לא הייתה בדיון הקודם, אז קודם כול בהצלחה בתפקיד אבל אמרנו דברים בפעם הקודמת.
<היו"ר רחל עזריה:>
אני קראתי הכול, אז תנוח דעתך, אבל בשמחה נשמע.
<דב צור:>
אז אני רוצה בכל זאת להדגיש, זה יהיה קצר מאוד. אנחנו כולנו ערים למשבר הדיור אבל צריכים לזכור שאתם עושים בעצם סדרה של חקיקות שחקקתם – ואני לא חולק על הסמכות של הכנסת לחוקק; אני רק אומר, תראו את התוצאה - אתם בעצם מתכננים את המדינה באמצעות חקיקה. 

תמ"א 38 גורמת בהחלטה מלמעלה לתכנון של עיר, לתכנון שונה של עיר – לא לתכנון. להחלטה מה יקרה בעיר. ההחלטה הזאת באה מלמעלה וקובעת מה יהיה בעיר.
<היו"ר רחל עזריה:>
רק שתמ"א 38 זה לא חקיקה. אני מוכנה לקחת אחריות על כל מה שזה. זה לא חקיקה.

<דב צור:>
מבחינתנו, זה חקיקה מלמעלה, בסדר? זה לא הליך שבמסגרתו – כשאני בא להגיש תוכנית, אומרים לי, תראה איפה התחבורה, תראה איפה בית-הספר, תראה, תראה, תראה, תראה. כשמישהו יושב בוועדה ארצית ואומר, אני עושה תמ"א 38, ואומר עכשיו אני מכפיל באזור מסוים עירוני את כמות יחידות הדיור – בראשון לציון זה 10,000 יחידות דיור, רק תמ"א 38, בסדר? – באזור מוגדר, שיש בו 30,000 יחידות דיור, הוא מוסיף שליש מכמות יחידות הדיור, הוא עושה תכנון מעל הראש שלנו.
אני עושה תוכנית מתאר לעיר – לא רק אני, כל ראש עירייה – עושה תוכנית מתאר לעיר, אני גמרתי עכשיו תוכנית מתאר לראשון לציון, שבע שנות עבודה, אני יכול לקפל אותה ולזרוק אותה לפח. אין לה שום רלוונטיות עם ההחלטות שאתם מקבלים פה כי נדרשתי לבדוק כמה העיר יודעת לסבול תושבים, והתוכנית שלנו לא מוסיפה מעט. התוכנית שלנו מוסיפה 100,000 תושבים ל-250,000 קיימים, לא תגידו זלזלנו בצרכים של המדינה.
<היו"ר רחל עזריה:>
נכון. זה הרבה מאוד.

<דב צור:>
הוספנו כמות נכבדה של תושבים. ובעצם, זה פיקציה כי עכשיו אומרים לי כמות התושבים שלך תהיה אחרת לחלוטין. אני מדבר אתכם רק על בנייה צמודת קרקע, מה שנדון פה.
<מנחם אליעזר מוזס (יהדות התורה):>
כמה צמודות קרקע יש לך בראשון לציון? 

<דב צור:>
מעל 10,000. גם לנו קשה היה להגיע לנתון הזה. זה גם הסתבר לי לא זמין.

<היו"ר רחל עזריה:>
לא, זה נתון מורכב, אבל הוא מאוד חשוב לדיון שלנו. 

<דב צור:>
נכון, אבל ביקשנו אותו פעם קודמת ואמרנו – באמת אין אותו והרי על מה אנחנו מדברים. 
<היו"ר רחל עזריה:>
נכון. צריך לדעת על מדברים.

<דב צור:>
נכון. זה דבר אחד. דבר שני, אני רוצה לענות לחבר הכנסת מוזס. קודם כול, בשביל לעשות לילדים, לשכן משפחה בתוך בית אתה לא צריך פיצול. מותר לך להכניס משפחה לתוך בית צמוד קרקע או בנייה רוויה, אתה לא צריך פיצול בשביל לזה. אם הבית מאפשר פיזית את החלוקה, תעשה חלוקה פנימית, אתה לא צריך פיצול, תעשה מה שאתה רוצה. אין צורך בחוק. 
<רועי פולקמן (כולנו):>
חבר הכנסת מוזס דיבר על להביא משפחה, ילדים. 

<היו"ר רחל עזריה:>
לא, זה לא נכון. 

<דב צור:>
להכניס משפחה. דיבר חבר הכנסת מוזס על משפחה.

<היו"ר רחל עזריה:>
זה "צריך לצלצל פעמיים". למה צריך לצלצל פעמיים?

<דב צור:>
אני יודע. שתי דלתות בכניסה.

<היו"ר רחל עזריה:>
לא, זה לא שתי דלתות כי הם גרו בדירה אחת, בדלת אחת. אז משפחת כהן זה פעם אחת, ומשפחת לוי זה פעמיים. 
<דב צור:>
אז הטכניקה בראשון שהם מפצלים את הלובי, את הכניסה, את המסדרון, לשתי דלתות, דלת לזה ודלת לזה, גם את זה ראינו. אגב, מי שעושה door-to-door יודע את זה, מי שלא – לא. 
<היו"ר רחל עזריה:>
אל תדאג. 17,000 קולות בירושלים, תאמין לי, עשיתי מספיק door-to-door בחיים שלי. 

<מנחם אליעזר מוזס (יהדות התורה):>
ואתה מאשר דירה כזאת?

<דב צור:>
אם הם לא עושים פיצול דה-פקטו - - -
<היו"ר רחל עזריה:>
לא. זה נקרא פיצול דה-פקטו.

<דב צור:>
אני אומר, מי שמכניס משפחה – אצלנו למשל בווילות יש את השאלה לתת כניסה חיצונית או לא, שזה בעצם מעיד על כניסת משפחה – מי שרוצה לשים משפחה בקומת המרתף, שם אותה. אם הוא לא פותח דלת החוצה, המשפחה עוברת דרך המשפחה, אין שום בעיה. זאת לא הבעיה.

דיברת על הסכמי הגג. הסכמי הגג מבטיחים תשתיות, סוגרים מיליארדים של תשתיות לאותה שכונה חדשה. הסכום שהם נותנים לחדש תמורת ישן, או ישן תמורת חדש, הוא מזערי, הוא 3,000 שקלים ליחידת דיור. זה בשביל להגיד: רק רגע, שהכביש של השכונה הישנה ליד לא ייראה כל כך גרוע כמו הכביש של השכונה שליד. 
אבל תבינו את הבעיה. נגיד אפילו שאני אקבל כסף לבתי-ספר ולגני ילדים – משרד הפנים נותן 60% מהסכום, איפה אני אמקם אותם? הרי זה שאתה אומר לי תכפיל את כמות הילדים בשכונה כתוצאה מהפיצול, לא מייצר לי כמות כפולה של שטחים פנויים. 
<היו"ר רחל עזריה:>
אבל כבוד ראש העיר, אתה ראית את ההצעה שאני הצעתי. 

<דב צור:>
לא, לא ראיתי אותה.

<היו"ר רחל עזריה:>
אז שמעת עליה. ההצעה הייתה בעצם לוותר על הליך התב"ע ולאפשר לכם בהליך של היתר לאפשר פיצול של דירות. ואז, אף אחד לא אומר, זה לא שבשכונות שבהן יש עומס גדול בעצם להוסיף עומס, אלא לאפשר לכם לקבל החלטה. 

כיום צריך לעבור תב"ע, ומה שאמרת אגב על העניין של תוכנית המתאר שעבדתם עליה, קודם כול יפה לך שבשבע שנים סיימת. בירושלים זה לקח לנו הרבה יותר, ובאמת זה הפסיק להיות רלוונטי בערך יום למחרת, היו חגיגות וזה נגמר, אבל באמת השיטה של תב"ע והיתר זו שיטה שלוקחת הרבה מאוד זמן.
ואני שוב חוזרת, העניין הוא לא לייצר מלאי דירות כי באמת, לייצר מלאי דירות – אז אמרנו, צמודי קרקע, אפשר. העניין הוא חידוש של שכונות. 

ואני מציעה באמת, כדי שנוכל גם להתקדם – ושוב אני אומרת, אני מגיעה מהשלטון המקומי, אני גם מכירה את המתח בין השלטון המקומי לשלטון המרכזי וזה בסדר גמור – אני חושבת שאנחנו צריכים לחשוב, לראות מה הצורך של השינויים בשכונה. אני לא יודעת אם זה קורה גם בשכונות בראשון לציון אבל בהרבה מאוד ערים יש לך פתאום שכונה מזדקנת, בתי-הספר מתרוקנים. עכשיו ייקח זמן עד שבכלל זה תהליך שיהיה רלוונטי. לעשות תהליך של תב"ע זה תהליך מורכב. 
<דב צור:>
אני רוצה לענות לך על זה. אל"ף, לעיר שיש לה כבר תוכנית מתאר, תהליך התב"ע בשביל דבר כזה, כפוף לתוכנית המתאר, הוא תהליך נורא פשוט. 

<היו"ר רחל עזריה:>
רק לערים שיש תוכנית מתאר.

<דב צור:>
תוכנית בסמכות מקומית לוקחת חצי שנה. אני רוצה להגיד לך, תוכניות ברמה המחוזית היום – שכונה כמו נרקיסים בצריפין, 4,000 יחידות דיור, point to point שנה. משהו קרה. 
<היו"ר רחל עזריה:>
זה כשיש בנייה חדשה, זה מאוד שונה. 

<דב צור:>
אני מדבר על בנייה חדשה. 

<היו"ר רחל עזריה:>
לא, אבל אנחנו מדברים לא על בנייה חדשה. אז יש הרבה יותר התנגדויות, זה אירוע הרבה יותר מורכב. 
<דב צור:>
עכשיו אני חוזר לסיפור של חידוש שכונות. את אומרת שאין בראשון. כל מערב ראשון נבנתה בערך בשנות התשעים. אנשים מאוד אוהבים את השכונות, עברו 27 שנה, ברור לך שהילדים בגרו מבתי-הספר.
<היו"ר רחל עזריה:>
אני זוכרת כשזה הוקם. 

<דב צור:>
ההורים שלהם שהיו בני 30, עכשיו בני 60, בדיוק המקרה הקלסי.

<היו"ר רחל עזריה:>
נכון.

<דב צור:>
אבל מה קורה עכשיו, ואנחנו כבר מתחילים לראות את זה. מתחילים ההורים ללכת לבתי אבות או הולכים לדירות שלושה חדרים כי הם לא צריכים את הדירה של חמישה חדרים, מיותר להם, ומתחילות משפחות להיכנס חזרה. 

אז מה את אומרת לי? בתהליך של 25–30 שנה אני מפנה את בתי-הספר, אין לי שימוש בהם, בדרך כלל כבר נתתי אותם לשימושים אחרים – הקמתי מתנ"ס ואני לא יכול לחזור בי, נתתי לבית כנסת, לגן ילדים ואני לא יכול לחזור בי, וכן הלאה – ועכשיו פתאום יש לי עוד פעם את המשפחות הצעירות, נגמר ה-cycle. השטחים החומים לא יצמחו, אין להם נטייה כמו האוכלוסייה שלנו לגדול. 
<היו"ר רחל עזריה:>
אבל אתה יודע, זה מדהים כי אתה בדיוק טוען את הטענה שלי. כדי שלא תגיע למצב שבתי-הספר יתרוקנו ואתה תמסור למתנ"ס ולבית כנסת ולשכונה לחינוך מיוחד - - -

<דב צור:>
אבל אם אני אפצל לא יהיה לי אחר כך.

<היו"ר רחל עזריה:>
לא, להפך. יהיה לך, בזמן הזה יהיה לך. אתה יודע מה, בוא נדבר על זה. 

<דב צור:>
את לא מבינה מה אני אומר.

<היו"ר רחל עזריה:>
אתה לא צודק, כבודו. 

<דב צור:>
נגיד שקיבלתי את דעתך, יש לי שכונה שהתרוקנה, יש בה חצי מכמות הילדים, ופיצלתי עכשיו את כל הדירות בשכונה הרוויה. בעוד עשר שנים יתמלאו כל הדירות, זה לא יהיה חצי מכמות הילדים, זה יהיה פי שניים מהכמות הקודמת.
<היו"ר רחל עזריה:>
לא. זה לא יהיה כי אנשים יאחדו בחזרה את הדירות. 

<דב צור:>
מה פתאום, מי יאחד דירה חזרה?
<קריאות:>
- - -

<דב צור:>
זה מה שאני אומר. בחיים לא יאחדו את הדירות חזרה. מה פתאום. 
<אורי מקלב (יהדות התורה):>
אבל ראש עיריית ראשון לציון, אנחנו יוצאים מנקודת הנחה שזה לא מוסיף בהכרח עוד מספר אנשים. 

<דב צור:>
גם חבר הכנסת מוזס חשב שמה שיקרה לדירה הזאת, שלזוג המבוגרים שיגורו בה תצטרף משפחה חדשה עם ילדים, זה כל הרעיון.

<קריאות:>
- - -

<דב צור:>
משפט אחרון, גברתי היושבת-ראש, לעניין היטל ההשבחה. אומרים זה רק להשכרה ולכן אין השבחה. קודם כול, נשאיר לחוק להחליט אם יש פה היטל השבחה או אין היטל השבחה, זו החלטה שנובעת מכוח הגדרת חוק היטל השבחה. אין פה שיקול דעת של ועדה מקומית. 
דבר שני, נגיד שמישהו ישכיר את הדירה שלו ל-49 שנה. זה בסדר על-פי החוק, נכון? 

<היו"ר רחל עזריה:>
בסדר. אז אתה מעלה עוד נקודה.

<דב צור:>
הבנו למה זה חייב היטל השבחה?
<קריאות:>
- - -

<היו"ר רחל עזריה:>
בסדר גמור. תודה רבה, ראש העיר דב צור. חבר הכנסת ביטן, אתה רוצה רשות דיבור?

<דוד ביטן (הליכוד):>
מה שחשוב, אם אפשר שהיום, כיוון שהחוק הזה התקדם עוד לפני שהיית יושבת-ראש, הייתי רוצה שנקיים ישיבה בינינו לפני שאנחנו מקבלים החלטה.
<היו"ר רחל עזריה:>
בכיף. נעשה ישיבה. 

<דוד ביטן (הליכוד):>
לגבי היטל השבחה אני לא מסכים עם ראש עיריית ראשון לציון.

<היו"ר רחל עזריה:>
מה, אתה לא מסכים? אתה שמעת? אנחנו פה מסכסכים.

<דוד ביטן (הליכוד):>
לגבי יתר העניינים אני מסכים אתו. 

<היו"ר רחל עזריה:>
תודה. יש פה עוד נציגות של השלטון המקומי? בבקשה. 

<אלי אסקוזידו:>
אלי אסקוזידו, ראש מועצה אזורית נחל שורק. אני 18 שנה ראש רשות. אני לא בא בשם הסוציואקונומי 10, 8 ו-7, אני מדבר על מועצות אזוריות כמונו שאנחנו ב-4 ואני מדבר בשם התושבים. 

<היו"ר רחל עזריה:>
מי היישובים, מי המושבים אצלכם?

<אלי אסקוזידו:>
יד בנימין – 5,000 תושבים, חפץ חיים, בני ראם, גני טל ונצר חזני זה יישובים של מפוני גוש קטיף, יסודות שני יישובים חרדים, סך הכול 10,000 תושבים, כולם דתיים או חרדים.
צריך להבין ולהקשיב לשטח. השטח דורש, צריך את נושא פיצול היחידות – אני מדבר על הקרקע, אני לא מדבר על יחידות בנייה רוויה. הייתי פה בכל הדיונים. בנייה רוויה זה סרט אחר.

<היו"ר רחל עזריה:>
בסדר, אתם גם במושבים. אין לכם כל כך בנייה רוויה. בבקשה.
<אלי אסקוזידו:>
בצמודי קרקע במושבים ובקיבוצים, אבל בעיקר במושבים וגם בהרחבות, הבתים שנבנו הם בתים גדולים – 400 מ"ר, 500 מ"ר, 300 מ"ר, 220 מ"ר – כל הבתים האלה התרוקנו מאנשים, אנשים לא מסוגלים לשלם ארנונה, אנשים לא צריכים בית כזה גדול, הם רוצים לפצל אותו. 
דה פקטו – עכשיו אני מדבר דה פקטו - אני ועדה מרחבית ולא מקומית אז אני לא אמון לאכוף את העניין כי אני מתמודד עם משפטים אינסופיים. 50% מפוצלים זה גזירה שהציבור עושה אותה. גם בעיר זה מפוצל בהרבה מקומות, אני מדבר על יחידות קרקע. 
<רועי פולקמן (כולנו):>
מה עושים עם תמ"א 35, עם הגבלת הגודל?

<אלי אסקוזידו:>
יש לי פתרון שנאמר פה בישיבות הקודמות – ומשרד המשפטים ומשרד הפנים והאוצר הסכימו לזה – שיחידה בהתיישבות ובקיבוצים ובמושבים פחות מ-55 מ"ר, בכל מגרש או בכל נחלה - - -
<דוד ביטן (הליכוד):>
רק במושבים. 

<רועי פולקמן (כולנו):>
הוא מדבר רק על נחלות.

<אלי אסקוזידו:>
או בנחלה או בהרחבה, בכל מגרש.
<קריאות:>
- - -

<היו"ר רחל עזריה:>
תנו לו בבקשה. אנחנו נשמע ואם עד הסוף יהיו שאלות, אנחנו ניתן. בבקשה.

<דוד ביטן (הליכוד):>
לא, כי הייתה בעיה אז עם הקיבוצים. 

<אלי אסקוזידו:>
במושבים, בקיבוצים, בהרחבה ובנחלות, בכל מגרש יתאפשר פיצול אחד בלבד במגרש – יש כאלה שבונים, שלוש יחידות מותר בנחלה – בכל מגרש פיצול אחד בלבד, בגודל של עד 55 מ"ר. בתמ"א 35 פחות מ-55 מ"ר לא נספר, לכן אין פה חריגה מתמ"א 35, וככה אנחנו נאפשר את הפיצולים האלה, אחד במגרש, בנחלה או בהרחבה כמו בקיבוצים, ופתרנו את הבעיה של ההתיישבות.
<היו"ר רחל עזריה:>
אוקיי. תודה. בבקשה, חבר הכנסת ביטן.

<דוד ביטן (הליכוד):>
בדיון הקודם אני ופולקמן רצינו ללכת לקראת המושבים, בנחלות. מי שהתנגד לזה היו ראשי המועצות האזוריות, שלא רצו בתוך ההרחבות של הקיבוצים כי שם - - -
<היו"ר רחל עזריה:>
לספור בתוך התמ"א 35, כן. 

<קריאה:>
- - -

<דוד ביטן (הליכוד):>
מה שאנחנו כן מוכנים ללכת לקראת – כי אנחנו באמת עשינו בירורים – ללכת לקראת המושבים עצמם בלבד, בתוך הנחלות של המושבים, וזהו. זה לדעתי הפתרון שמצאנו.
<היו"ר רחל עזריה:>
הרי מותר שלוש יחידות, אם לא עשו אז אפשר לפצל במקום. 

<קריאות:>
- - -

<היו"ר רחל עזריה:>
סליחה, זה לא עובד. 
<דוד ביטן (הליכוד):>
כן היינו מעוניינים לשנות וללכת על העניין הזה. אתם הסכמתם לזה גם, ובתנאי שהדירות לא יהיו מעל 55 מ"ר. זה מה שהיה קודם.
<היו"ר רחל עזריה:>
בעצם ההצעה – הרי מותר שלוש יחידות דיור בכל נחלה. נכון?
<אפרת ברנד:>
כשגברתי אומרת מותר יחידות דיור, למה הכוונה? היום בנחלה מותר יחידת בעל הנחלה.
<היו"ר רחל עזריה:>
נכון. יחידת הורים.

<אפרת ברנד:>
מותר יחידה של עד 55 מ"ר אבל זה לא יחידה נפרדת, זו יחידה להורים שהיא צמודת דופן - - -
<קריאה:>
- - -

<אפרת ברנד:>
זה מותר לך וזה באמת לא נספר בתמ"א 35. בנוסף, בתיקון האחרון שנעשה לתמ"א 35 התאפשרה יחידת דיור נוספת שאינה נספרת – לא מדויק להגיד שהיא אינה נספרת - - 
<קריאה:>
היא חורגת מתמ"א 35.
<אפרת ברנד:>
- - באזורי הביקוש היא יורדת ליתרה ככל שנותרה יתרה. וזה המצב, נכון להיום. כל יחידת דיור נוספת - - -
<היו"ר רחל עזריה:>
סליחה, גברתי. ההצעה היא שבמקרה שלא נוצלו כל השלושה, כל האפשרויות, אחת מהיחידות אפשר לעשות אותה בפיצול. 

<אפרת ברנד:>
זה קיים היום. בשביל זה לא צריך תיקון. 

<היו"ר רחל עזריה:>
זה מה שאלי כהן דיבר אתי. אז בבקשה, בוא תציג. 

<דוד ביטן (הליכוד):>
זה לא נכון שזה נספר בתוך תמ"א 35. 
<היו"ר רחל עזריה:>
בסדר. תודה. 

<אלי אסקוזידו:>
- - - דור שלישי. זה לא נכון מה שאתה אומר. אתה לא יכול חצי יחידה.

<דוד ביטן (הליכוד):>
עוד פעם חוזרים לוויכוח הזה. 

<אלי אסקוזידו:>
אתה לא יכול. 

<היו"ר רחל עזריה:>
אפרת, בבקשה. אנחנו נמשיך דיון.

<דוד ביטן (הליכוד):>
בעניין הזה תמצאו פתרון כי אנחנו רוצים ללכת לטובת התושבים, אין מה לעשות. תחשבו על זה טוב. 

<קריאה:>
- - -

<היו"ר רחל עזריה:>
יהיה לכם זמן לדבר, נציגי הממשלה, ואז אתם תוכלו לסכם ולהתייחס. זה נושא שצריך טיפול. בבקשה.

<מנחם אליעזר מוזס (יהדות התורה):>
מה בקשר לממ"ד?
<היו"ר רחל עזריה:>
בבקשה, מהנדס העיר אלעד. 

<דני גולדברג:>
צהרים טובים. בסופו של יום, מה שיוחלט יוחלט, יגיע לשולחן שלי בתור מהנדס עיר. אני מהנדס עיר של עיר חרדית, 50,000 תושבים על 2,700 דונם. 
<היו"ר רחל עזריה:>
אנחנו לא שומעים כלום.  

<דני גולדברג:>
שמי דני גולדברג, אני מהנדס עיר, אני חבר בוועד איגוד מהנדסי ערים ואני גם נציג הוועד. בסופו של יום, מה שיוחלט יוחלט וזה יגיע לשולחן שלי, של מהנדסי ערים אחרים בארץ, ואנחנו נצטרך לפתור הרבה מאוד מהבעיות האלה שעולות כאן. 

סעיף ד' לדוגמה בחוק מתייחס להמלצה של הצוות המקצועי, שזה שלי, לנושא המצאי הפרוגרמטי, לנושא מצאי החניה. בסופו של יום אנחנו צוות מקצועי ולנו יש כלים מקצועיים לבדוק, אבל ההחלטה מתקבלת בידי חברי הוועדה והרבה מאוד פעמים בניגוד לעמדה המקצועית שלנו. אז אנחנו משאירים את הבעיה כבעיה פתוחה שלא נפתרת. 

לדוגמה, בעיר אלעד יש לנו שכונת וילות, 50–60 וילות, ערכי קרקע מאוד מאוד גבוהים. אני יוצא מהנחה שרובם מחולקים. יש לנו מחסור של 60 דונם היום בפרוגרמה, ובמצב כזה להכשיר אותם זה ייצר מחסור עוד יותר גדול.

ומפה גם הבעיה השנייה שלנו. היום, הסטטוטוריקה לא מאפשרת גיבוי לדבר הזה. אני מתכוון שבהוראות סטייה ניכרת לדוגמה, לא ניתן להקים גרמי מדרגות מחוץ לקווי הבניין אלא רק מדרגות חירום וזה כאשר אין לך מגורים ליד. 
אני בתור אדריכל, שזה המקצוע שלי, אני 22 שנה בתחום, יודע שמרבית הבתים בנויים על קווי בניין אפס, הרבה מאוד מהבתים תוכננו שחדרי המדרגות הם במרכז הבית ולכן אין גישה, וזה יוצר כל מיני מוטציות תכנוניות שלא עומדות בתקנות התכנון, ויתרה מכך, אפילו - - -
<קריאה:>
אתה מדבר על רוויה?

<דני גולדברג:>
לא. צמודת קרקע. ויכולות לייצר מצב שגם מה שניתן, לא עומד בתקנות התכנון. כלומר, מדרגות חיצוניות ללא קירוי כי לרוב אין אחוזי בנייה, לא עומדות גם בתקן של החלקה – ילדים רצים בגשם, מחליקים. 
<קריאה:>
מדרגות חיצוניות.

<היו"ר רחל עזריה:>
באמת, אני מצטערת. דני גולדברג, לפתור בעיות של מדרגות והחלקה – אני הראשונה שאחשוב שצריך לטפל בזה אבל - - -

<דני גולדברג:>
אז זו ההערה שלי, גברתי, שגם אם כן, יש צורך להשלים תקנות לדבר הזה. זה לא שמחר הצעת החוק הזאת נופלת, ואפשר ליפול עליה. יש בנייה של 30% בנייה רוויה, כבר הוראת שעה מזה שנים רבות, מתשע"ב. לא מנצלים את זה. 

<היו"ר רחל עזריה:>
אני יודעת. אני חייבת לומר שזו אחת הסיבות שאני הבאתי את הצעת החוק הזאת שוב לדיון, כי אני בעצם מבינה שיש את התקנה, הוראת השעה מ-2011, בזמנו של השר אלי ישי, ובעצם לא קרה עם זה שום דבר. 
<דני גולדברג:>
ומכאן הטענה, שכל החקיקה הזאת בסופו של יום יכולה ליפול על דברים שוליים. אנחנו לא מתנגדים בגדול, אנחנו מבינים את הצורך ואת הכול, אבל בסוף היום אנחנו גם אנשי המקצוע שמכירים את החוק על בוריו ואת התקנות על בוריין.
<היו"ר רחל עזריה:>
אז אני אשמח, תכין לנו בבקשה איזשהו נייר עמדה שמסכם את הנקודות שאתה חושב שראוי שיתייחסו אליהן, ובוא נראה מה אפשר לעשות. 
<דני גולדברג:>
אוקיי. רק הערה אחרונה, גברתי, אם אפשר. נושא של פערי המיגון, בעיני המקצועיות וגם האישיות, זה קריטי כי עוד נמצא את עצמנו פה בדיון - - -

<היו"ר רחל עזריה:>
בסדר, אז תוסיף את זה לנייר. זה מאוד מקל ככה. עפר גרידינגר, שלום וברכה. אפילו שמעת, חלק מהמור"קים אתה מכיר. 
<עפר גרידינגר:>
חלק ממורשת הקרב על עיריית ירושלים אני מכיר. אני מנהל אגף התכנון בעיריית ירושלים.
<היו"ר רחל עזריה:>
ברוך הבא. שמחים שאתה פה אתנו.

<עפר גרידינגר:>
תודה. בקצרה. א. עיריית ירושלים בדיונים הקודמים תמכה ותומכת גם היום בפיצול דירות בצמודי קרקע. פה לא הבענו התנגדות, כבר ברגע הראשון של הגשת ההצעה אנחנו תפסנו את זה כמו שיושבת-ראש הוועדה הציגה את זה היום, כפתרון לאוכלוסייה ותיקה בשכונות ותיקות. 
רק כאנקדוטה. במקרה גם מספר ימים לפני העלאת הצעת החוק ובלי שום קשר, הגיעו אלי נציגי רמות 02 וביקשו פתרון.
<היו"ר רחל עזריה:>
אצלם זה ממש ככה. נכון. 

<עפר גרידינגר:>
כן. 

<היו"ר רחל עזריה:>
אנשים גרים בבתים מאוד מאוד גדולים, לא רוצים לעזוב את הקהילה. 

<עפר גרידינגר:>
הייתה אצלי יושב-ראש הוועד שם, פעילה - - -
<היו"ר רחל עזריה:>
גם שם היה העניין שאפשרו צימרים. נכון?

<עפר גרידינגר:>
לא בטוח שיש אפשרות לצימרים.

<היו"ר רחל עזריה:>
יש, יש אפשרות. כשהייתי בוועדה זה אחד הדברים שאפשרנו.
<עפר גרידינגר:>
יכול להיות. הם ביקשו מאוד את הפתרון הזה ואז הנה באמת באה ההצעה הזאת, אנחנו תמכנו.
לשאלתך, אין צורך בהיתר מיוחד על מנת להחזיר אחורה את העניין אלא אפשר להסתפק בפטור ממתן היתר ומתן הודעה כמו בהליכים שקיימים היום. 
כל הדברים שאני אומר עכשיו הם לעניין צמודי קרקע. אם אנחנו נכנסים עכשיו לעולם של בנייה רוויה, אנחנו לדעתי לא נמצאים שם, אנחנו לא התמודדנו עם הסוגיה הזאת, לא בחנו אותה. יש לה השלכות מרחיקות לכת על תכנון העיר ירושלים וערים אחרות ואי-אפשר לאשר אותה בהצעת חוק במתן היתרי בנייה לפיצולי דירות בבנייה רוויה. היו את הכללים לפיצולי דירות בבנייה רוויה שהוזכרו לפני רגע.

<היו"ר רחל עזריה:>
נכון. 

<עפר גרידינגר:>
דווקא אנחנו כן קבענו מדיניות בעניין הזה ובמקומות אפשרנו את פיצול הדירות - - -
<היו"ר רחל עזריה:>
כמה דירות פוצלו?

<עפר גרידינגר:>
לא רבות. 

<היו"ר רחל עזריה:>
באיזה שכונות זה היה?

<עפר גרידינגר:>
אין לי מספר פה, אבל לא רבות. 

<היו"ר רחל עזריה:>
אני בעיקר מכירה פיצולים לא לפי הכללים. 

<עפר גרידינגר:>

לא מתכוון פיצולים שאינם חוקיים. יש בעיה קשה של פיצולים לא חוקיים בעיריית ירושלים, שקשה מאוד להתגבר עליהם, כולל מגורים בחניונים וכיוצא בזה. 

<היו"ר רחל עזריה:>
למרות שזה במגוון המגזרים בירושלים. 

<עפר גרידינגר:>
לא ציינתי.
<היו"ר רחל עזריה:>
לא, כשאמרת חניונים, אז אני אומרת – זה במגוון המגזרים. 

<מנחם אליעזר מוזס (יהדות התורה):>
נכון. בדיוק. אפשר להגיד שזה המגזר.

<היו"ר רחל עזריה:>
לא. אז אני אומרת, דווקא בירושלים זה מגוון מגזרים. בבקשה. 

<עפר גרידינגר:>
אומנם זה הוזכר היום אבל רק לשם הביטחון, כדי שהנושא יוזכר. חייבים להקפיד ולשמור על חובת חוות דעתו של מהנדס העיר לעניין העמידה בתשתיות ושטחים תכנוניים, כפי שזה מנוסח בחוק. 
בדיונים שאני הייתי – אני לא יודע אם פספסתי חלק – הייתה החלטה שאין פטור מהשבחה. פתאום זה צף היום עוד פעם. אנחנו זוכרים שהייתה החלטה שאין פטור מהיטל השבחה, וככל שיש השבחה היא נקבעת בהתאם לכללים. 
<רועי פולקמן (כולנו):>
כן, הייתה איזו פשרה כזאת. בכפוף להסכמות על הורדה של חניה. 
<עפר גרידינגר:>
הערה קטנה. תוכנית המתאר ירושלים חיה ובועטת וקיימת. 
<היו"ר רחל עזריה:>
בסדר גמור. ברוך השם. בבקשה, התאחדות הסטודנטים, ליאת. 

<ליאת הלבץ:>
תודה רבה. אומנם אנחנו לא גורם מקצועי משוק - - -
<היו"ר רחל עזריה:>
לא, לא. אתם מאוד חשובים לדיון ואני שמחה מאוד שאת פה.

<ליאת הלבץ:>
אז באמת היה לנו גם חשוב להגיע ולהגיד את הדברים שלנו על הנושא הזה. בפועל, צריך להבין – דיברו על זה פה – המצב בפועל הוא שיש באמת הרבה צעירים היום שגרים כבר בדירות מחולקות, מפוצלות ביחידות דיור כאלה ואחרות בבתים שונים. 

המצב היום הוא שהצעירים, לצערנו מתעללים בהם בתוך הסיטואציות האלה. אנחנו שומעים וגם מכירים הרבה סיפורים על בעלי דירות שמבצעים את פיצולי הדירות האלה בפועל בלי לתת מענה לעניינים כמו לדוגמה פיצול חיובים. אני בטוחה שמול הרשויות המקומיות זה גם issue די רציני העניין של החיובים – כמו ארנונה, מים, חשמל וכדומה.
<היו"ר רחל עזריה:>
כי מה?

<ליאת הלבץ:>
החיובים של הארנונה, מים, חשמל, פתאום אומרים להם: המחיר הוא קבוע, זה מה שאתה צריך לשלם בגלל שאי-אפשר לעשות הפרדה של המונים. 

<היו"ר רחל עזריה:>
בסדר, זה לא בחוק הזה. 

<ליאת הלבץ:>
אלה סוגיות שבסופו של דבר עולות לאותו שוכר הרבה כסף.
<היו"ר רחל עזריה:>
סוגיות חשובות.

<ליאת הלבץ:>
זה יוצר סיטואציה בעייתית, אבל כן, אנחנו כמובן תומכים ברעיון. יש פה כן דבר שיביא ויוסיף עוד דירות לשוק בצורה די קלה ומהירה, אז בסופו של יום כמובן שאנחנו בעד.
אבל חשוב מאוד לשים לב וכנראה אולי פה צריך לשים לב שמקדמים במקביל את עניין חוק שכירות הוגנת.

<רועי פולקמן (כולנו):>
אפשר את הסעיף הזה להכניס לשם – נושא הפיצולים של שעון חשמל, שעון מים. 
<ליאת הלבץ:>
לגמרי. בגלל זה אני באמת אומרת את זה כאן ושמחה שחבר הכנסת פולקמן כאן כדי שנראה איך אנחנו כן שומרים בסופו של דבר על הצעיר או הצעירה או הזוגות הצעירים שאנחנו מנסים פה לעזור להם וכן שומרים שהם לא ייפגעו מהמהלך הזה, ולראות איך בוחנים את כל המכלול.

<היו"ר רחל עזריה:>
אז מה ההצעה? את יכולה בבקשה לדייק את ההצעה? ספרי לי מה ההצעה.

<ליאת הלבץ:>
אפשר כמו שחבר הכנסת פולקמן הציע, ההצעה זה לתת התייחסות גם באמת לעניינים של החיובים או דברים שמתנהלים מול הרשויות, שזה מים, חשמל, ארנונה. 
<גלעד קרן:>
בחוק הזה, ברגע שהדירה מפוצלת - - -
<היו"ר רחל עזריה:>
אז זה פיצול מוחלט, זה שתי דירות. לכן אמרתי שזה לא בדיוק לחוק הזה כי החוק הזה הוא מאוד מדויק. 
<ליאת הלבץ:>
אני יודעת, אבל אני לא יודעת – תקנו אותי אתם, יכול להיות שאנחנו לא מספיק בקיאים בזה – אבל היום, במידה באמת ומפצלים לדוגמה יחידת הדיור, האם יש מונה נפרד?

<גלעד קרן:>
אם הפיצול הוא חוקי, חייב להיות.

<היו"ר רחל עזריה:>
אם הפיצול הוא חוקי – כן. 

<ליאת הלבץ:>
מצוין. בסדר גמור. 

<היו"ר רחל עזריה:>
זה מה שחשוב לך? זה בפנים. 

<ליאת הלבץ:>
זה חשוב לנו מאוד. 

<רועי פולקמן (כולנו):>
זה נכון. אני גרתי במושב ביחידת דיור שבאמת סגרו אתי גלובלי על המים. אני לא יודע – חוקי, לא חוקי – זה היה לפני הרבה שנים. ככה זה היה, אמרו לי גלובלי.

<היו"ר רחל עזריה:>
לכן בדיוק החוק הזה הוא חשוב וחשוב שהוא יחול על כמה שיותר מקומות שבהם יש פיצול. 

<ליאת הלבץ:>
בדיוק. בגלל זה אנחנו אומרים, המצב היום בשוק הוא שצעירים - - -

<היו"ר רחל עזריה:>
בעצם מה שאת מבקשת – אם אני מתרגמת מה שאת אומרת לשפת החוק – שהחוק הזה יחול על כמה שיותר מקומות שבהם פוטנציאל הפיצול קיים, גם אם לא מבחינה חוקית, מבחינת עולם. כי את אומרת, אם בסופו של דבר נניח המושבים לא נכנסים, קיימים שם פיצולים, גם אם אנחנו החלטנו שלא יהיו יש שם פיצולים ואז את אומרת, כל העניין של ההגנה ושל מונה המים וכו' לא מתקיים. אוקיי.
<ליאת הלבץ:>
ומצד שני, חבר הכנסת פולקמן מעלה שאולי שווה להכניס את זה באמת בחוק שכירות הוגנת.

<היו"ר רחל עזריה:>
אבל אז גם, זה לא מוגדר כדירות. 

<רועי פולקמן (כולנו):>
צריך להגדיר מה מותר להיות דירה שכורה, זה לא אומר שצריך לפצל. אלה שני דיונים שונים. 
<היו"ר רחל עזריה:>
אני לא בטוחה שזה מוגדר כדירה. 

<רועי פולקמן (כולנו):>
לא, יש את המושג דירה ראויה למגורים. אפשר להגיד – דירה מושכרת, חייב להיות לה שעון מים.
<היו"ר רחל עזריה:>
בסדר. תודה. סגן היועץ המשפטי, רשות מקרקעי ישראל. 

<אורן אבלה:>
לא. אני מלשכת עורכי הדין, אבל אני אשמח. 
<היו"ר רחל עזריה:>
אנחנו נעבור למשרדי הממשלה. 

<אורן אבלה:>
אורן אבלה, יושב-ראש ועדת ההתיישבות בלשכת עורכי הדין. 
<גלעד קרן:>
אתה מייצג את לשכת עורכי הדין או את ההתיישבות?

<היו"ר רחל עזריה:>
את מי אתה מייצג? 

<אורן אבלה:>
אני עו"ד אורן אבלה, יושב-ראש ועדת ההתיישבות - - 

<גלעד קרן:>
את מי אתה מייצג בדיון?

<אורן אבלה:>
- - ברשות מקרקעי ישראל של לשכת עורכי הדין. אנחנו נמצאים פה מהיום הראשון ואני מכיר פה מספר חברי כנסת שמכירים את הנושא הזה של המושבים בצורה מאוד ברורה ופשוטה. יש לי מספר דברים להגיד לגופו של עניין. אחד, בואו לא נתבלבל.

<היו"ר רחל עזריה:>
ואתה מייצג את לשכת עורכי הדין.

<אורן אבלה:>
את לשכת עורכי הדין. נכון, אני יו"ר ועדת ההתיישבות. 

<היו"ר רחל עזריה:>
אוקיי, בסדר. עמדתך היא עמדת לשכת עורכי הדין. 

<אורן אבלה:>
עמדת הלשכה. קודם כול, שלא נתבלבל כי נזרקים פה כל מיני דברים לאוויר בעניין המשקים, מה זכויות הבנייה במשקים. לפי הגדלת תמ"א 35 האחרונה שיזמתם ובירכנו עליה, באמת מותר לבנות בית שלישי בנחלה - - 
<היו"ר רחל עזריה:>
נכון.

<אורן אבלה:>
- - זה ייקח כמה שנים. אז אחד, אנחנו לא רוצים על-ידי פיצול לתפוס את הפתרון הטוב הזה שנתתם, בטח לא בגלל פיצול של מרתף כזה או אחר. זה דבר ראשון.
לגבי הרצף הדורי, כל מי שאין לו רצף דורי, כלומר אבא, בן ונכד נשוי, לא יכול לבנות את ה-55 מ"ר שדיברה עליהם פה חברתי, כלומר אם הוא לא נכנס לפיילוט – והרוב לא נכנסים, אי-אפשר עדיין, ואם אין נכד נשוי, כלומר גם את היחידה הזו שהיא צמודת דופן לאחד משני הבתים המקוריים, רובם לא יכולים בכלל לבנות.
<היו"ר רחל עזריה:>
הבנתי. 

<אורן אבלה:>
אז לפחות שלא נטעה במושגים.

<היו"ר רחל עזריה:>
לא, בסדר. תודה. 

<אורן אבלה:>
ברשותך, דבר שני לגבי ההתיישבות ולגבי המושבים, כמו שאמר פה יושב-ראש הוועדה הקודם, לגבי המשקים. יש פתרון של הסבת מבנים חקלאיים.

<היו"ר רחל עזריה:>
אנחנו צריכים לסיים עד 14:15, אז אנחנו קיבלנו את העמדה. בואו נמשיך. בבקשה, אני רוצה לשמוע את משרדי הממשלה. 
<אורן אבלה:>
אין בעיה, אבל זה יכול להיכנס. 

<היו"ר רחל עזריה:>
סליחה, אדוני. תודה רבה. המשרד להגנת הסביבה, בבקשה. 

<פנינה פרל קפלן:>
פנינה קפלן, המשרד להגנת הסביבה. הנציג שלנו כבר העיר על החוק בישיבות הקודמות. נתונים לגבי צמודי קרקע בישראל, רציתי להציג את הנתונים שיש לנו, וכמו שאמרתי יש דוח שבדק התחלות בנייה בישראל, והנתונים הם ככה.
 מסתכלים על יחידות דיור – 34% מיחידות הדיור שנבנו בישראל ב-20 השנים האחרונות הן צמודי קרקע. אם מסתכלים רק על היישובים - - - 

<היו"ר רחל עזריה:>
עד איזה שנה?

<פנינה פרל קפלן:>
2014. 

<היו"ר רחל עזריה:>
תקשיבי, אבל זה כאילו לא - - -

<פנינה פרל קפלן:>
הם בודקים מגמה של 20 שנה. 
<היו"ר רחל עזריה:>
בשנות השמונים ובשנות התשעים היה טרנד לבנות בתים צמודי קרקע. 

<פנינה פרל קפלן:>
אני מדברת ב-2014.

<היו"ר רחל עזריה:>
נכון. זה בדיוק הליכי התכנון האלה שמסתיימים שם. פנינה, יש היום שינוי מאוד גדול בעולם האדריכלים, הארכיטקטים. פעם הם יכלו לבנות עד בניין של ארבע קומות, גם עד היום הם יכולים לבנות בניין של עד ארבע קומות בלי לעבור את ההתמחות ואת הסטאז'. 

<קריאה:>
- - -
<היו"ר רחל עזריה:>

לא. האדריכלים. צריך לעבור את ההתמחות. והיום, שיעור האדריכלים שמבקשים לעבור התמחות גדל בצורה דרמטית כי אף אחד כבר לא בונה ארבע קומות. אלה שינויים שהתרחשו בשנים האחרונות, לכן אני מבקשת – בואי נעשה את זה פשוט – אם יש לך נתון, תביאי את הנתון לדיון הבא ואנחנו נבקש נתון עדכני.
<פנינה פרל קפלן:>
זה נבדק והמגמה ממשיכה עד 2016. זה כן משתנה לפי מחוז. נגיד במחוז מרכז, כמובן שבמחוז צפון – במחוז תל-אביב זה 10%, מחוז צפון זה 70% מיחידות הדיור, אבל זה מגמה של 20 שנה. 
<היו"ר רחל עזריה:>
בסדר. במחוז צפון 70%, מחוז מרכז 10%, זה מסבר את האוזן. 
<פנינה פרל קפלן:>
מחוז תל-אביב.

<היו"ר רחל עזריה:>
בסדר. כשאת אומרת את זה ככה זה פתאום נשמע. הבנתי. תודה רבה. משרדי הממשלה. בבקשה. 

<יהודה זמרת:>
התכנון הוא תכנון על-ידי מוסדות תכנון בתוכניות בהליך שאתה יודע מה אתה עושה ליחידת קרקע ובודק את כל ההשפעות שלה. חקיקה שהיא בעצם מבקשת לתכנן, היא מאוד בעייתית כשלעצמה. היא בעצם לא רואה – מבחינתה, ראש פינה וטבריה ומבחינתה אמצע תל-אביב, זה אותו מקום, זה אותו דבר וזה אף פעם לא אותו דבר, גם לא בתוך רשות מקומית אחת. 

בשלב מסוים, ההצעה הזאת היא הצעה שמתכננת, היא בעצם הופכת את זה לזכות קנויה כי היא אומרת זה חובה לתת את ההיתרים האלה. זה לא שיקול דעת כמו ב-30% שדיברנו או כל דבר אחר, זה חובה, ולכן היא מקנה מעין זכות קנויה, עם כל הבעייתיות. 
ישבנו פה אחרי דיונים רבים מאוד וניסינו לאזן בין האינטרס ומשבר הדיור והיכולת והרצון להוסיף עוד יחידות דיור, לבין שנשמור על העקרונות של העיר, המשמעות לרשויות המקומיות, ונוצרה פה בסוף – אחרי דיונים לא מעטים – פשרה מסוימת, שכדרכה אני מתאר לעצמי שכל צד היה רוצה טיפה ככה או טיפה אחרת, אבל זו הייתה הפשרה והיא איזנה ביניהם – מסוגיות החניה ועד סוגיות מסוימות של מתן סמכות לאיזה מסמך מדיניות לכולם. 
כשלעצמה, סוגיה של בנייה רוויה היא באמת לצאת לעולם אחר לגמרי, במשמעויות אחרות, בתוך מקומות שנבנו כבר במקור בבנייה רוויה, בחלק מהמקומות כבר אז בצפיפויות, על המשמעויות – זה כבר ממש נכנס לבעיה הרבה יותר גדולה מאשר אמרתי, תכנון בעזרת חוק. 
<היו"ר רחל עזריה:>
אוקיי. 

<יהודה זמרת:>
ולכן אנחנו התנגדנו אז, זו גם לא הייתה ההצעה כפי שהועלתה. לגבי היטל השבחה. 

<היו"ר רחל עזריה:>
לא. לגבי היטל השבחה אנחנו ננהל ישירות. 

<יהודה זמרת:>
לא, אני רק בא ואומר, אני צריך להבהיר מה היה כי הייתה פה הסכמה. חשוב לי להבהיר.
<היו"ר רחל עזריה:>
סליחה. אני מבינה, אנחנו פשוט נעשה את זה בדיון הבא כי אנחנו נדון בזה.

<יהודה זמרת:>
אני רק אומר - - -

<היו"ר רחל עזריה:>
יש לך זכות מוקנית. כמו בתחומי נדל"ן יש לך זכות מוקנית לדיון הבא. בבקשה.

<יהודה זמרת:>
אני רק שם את הדברים אם מישהו לא שם לב.

<היו"ר רחל עזריה:>
יש לך זכות מוקנית לדיון הבא. בבקשה.

<כרמית יוליס:>
גברתי, אני רוצה להתייחס ממש בקצרה כי עיקר הדברים כבר נאמר, רק ממש בשתי מלים לדברים שעלו פה. ראשית, באמת ההצעה שלשמה התכנסנו, שמדברת על צמודי קרקע, היא בסופו של דבר ככה בתיאום עם הממשלה ועם הלשכה המשפטית וכמובן עם היושבת-ראש. אנחנו הגענו לאיזשהו נוסח שמבחינתנו יש בו הרבה מאוד איזונים עדינים, בהיבטים שהם היו מאוד מאוד אקוטיים לנו כממשלה. 
ניתן פה דגש על היבטי תכנון ברובד המקסימלי שהצלחנו עוד למצוא באכסניה הספציפית הזאת של החקיקה. יש פה input של מהנדס, יש פה אפשרות להנחיות מרחביות, גם לבעיה שהעלו ביחס לחניה ניתן איזשהו מענה מאוד מאוד עדין. וההקבלה בין העולם הזה של פיצול צמודי קרקע בנסיבות מסוימות לבין החלת הוראה דומה ביחס לבנייה רוויה, אנחנו חושבים שיש פה עדיין פער מאוד מאוד משמעותי וזה יהיה מאוד קשה לקחת את ההצעה הזו ופשוט להחיל אותה כפי שהיא גם לבנייה שהיא רוויה. 
<היו"ר רחל עזריה:>
אנחנו מדברים על הוראה אחרת, לא על הוראה דומה.
<כרמית יוליס:>
נכון, אבל עדיין - - -

<היו"ר רחל עזריה:>
ולכן אני חושבת שאנחנו נדון בזה פעם הבאה ונשמע את דעתכם לפי ההוראה הבאה ולא לפי ההוראה הקודמת, כשאנחנו מבינים.

<כרמית יוליס:>
אוקיי. אבל אני אומרת, צריך עוד לדון בזה כי מבחינתנו זה לא בשל וזה מעורר באמת קשיים אחרים. 

רק מילה אחת על תמ"א 35. זה גם נושא שנדון פה רבות בוועדה. אני לא הבנתי שעמדת הממשלה הייתה שניתן באיזשהו אופן לסטות מהוראות התמ"א. אם יש איזו הצעה קונקרטית ביחס למושבים, אפשר כמובן אחרי הדיון ללבן אותה.
<היו"ר רחל עזריה:>
כן, אז אנחנו נדון בזה. 
<אלי אסקוזידו:>
- - -

<היו"ר רחל עזריה:>
סליחה. סליחה, אלי. 
<אלי אסקוזידו:>
אתם הריבון.

<היו"ר רחל עזריה:>
אנחנו הריבון, אז תן לנהל את הדיון. אתה יודע, אני כבר לא מדברת אפילו על ריבון. אפילו לנהל את הדיון אתה לא נותן לי. 

<אלי אסקוזידו:>
אני עוזר לך.

<היו"ר רחל עזריה:>
לא, אתה לא עוזר לי. בבקשה, יש פה עוד שני אנשים שביקשו לדבר, ידברו בקצרה.

<שבח סייג:>
שבח סייג.

<היו"ר רחל עזריה:>
שלום וברכה.

<שבח סייג:>
אני אספר לכם את המקרה שלי. הייתי גר באריאל במשך 26 שנים ואשתי ניהלה סוכנות ביטוח ביישוב אבן יהודה. קרה לה מקרה עין, הרשתית התנתקה מהעין והיא איבדה את הראיה בעין שמאל. החלטנו לגור על יד המשרד שלה, מצאנו בית 200 מטר מהמשרד, בית עם שתי קומות, למטה 160 מטר, למעלה 60 מטר, אמרנו נשפץ אותו – למטה אנחנו נגור, למעלה נשכיר. לא חשבנו הרבה.

הוספנו תשע מדרגות חיצוניות חיבור לקומה העליונה, והשכרנו. והאדריכל, ביקשנו ממנו לרשום באדריכלות את התשע מדרגות האלה. הוא אמר בואו נעלים אותן, אולי לא יתנו לנו אישור, אמרנו לא, אתה רושם. ואז הסתבכנו. במשך שבע שנים אנחנו עבריינים, פושעים. שלוש פעמים הגישו לנו משפטים, קנסות על גבי קנסות למה הגשנו פיצול דירה, לא חוקי. 
במשפט האחרון בינואר קבע השופט – תוך שנה עליכם להסדיר את העניין. אם לא תסדירו, צו הריסה על התשע מדרגות וקנס של 10,000 שקלים. במשך שבע השנים האחרונות שילמנו קנסות בסביבות 40,000 שקלים.
הפכו אותנו לעבריינים. אני היום מחזיק זוג חמודים עולים חדשים מברית המועצות, מטפל בהם, עוזר להם, הכול. שום תוספת לתשתיות, אנחנו מפנים זבל פעמיים בשבוע ואני גם לא מוציא את הפח פעמיים בשבוע, בקושי פעם אחת בשבוע כי אין לנו מספיק זבל. שום תוספת לתשתיות. הפכו אותנו לעבריינים. 

<היו"ר רחל עזריה:>
לכן החוק הזה הוא חשוב, לכן אנחנו עובדים עליו ותודה רבה. יוסי דובדבני, בבקשה. 

<יוסי דובדבני:>
בהמשך – לא תכננתי את זה - מי שמגיע למצב שאת הווילה שלו הוא באמת צריך לפצל בשביל להשכיר זה לא אנשים עשירים, לא אנשים בעלי ממון, אנשים שזקוקים לאיזושהי הכנסה נוספת.
ולכן, אני אומר בהקשר של היטל ההשבחה, רוצים שזה יצא בפועל והם לא יהיו עבריינים אלא יעשו את זה בצורה מסודרת. כל סיפור היטל ההשבחה צריך להיות הפוך מהסיפור הזה כי אם יהיה היטל השבחה אנשים לא יהיה להם כסף לשלם כספים נוספים בשביל להסדיר את נושא הפיצול.
<היו"ר רחל עזריה:>
תודה. יש מספר נושאים שעלו ואנחנו נקיים ישיבות במהלך השבוע הקרוב כדי לראות איך אפשר להתקדם. נושא אחד שעלה זה הנושא של היטלי השבחה.

<קריאה:>
מתי צפויים להיות דיונים?

<היו"ר רחל עזריה:>
לא. פגישות.
<יהודה זמרת:>
צר לי להגיד. הייתה הסכמה. 

<היו"ר רחל עזריה:>
אבל אני שומעת עכשיו שאין הסכמה. 

<יהודה זמרת:>
לא. הייתה הסכמה עם המציע. זה בסדר, חבר הכנסת אלי כהן בזמנו, הייתה הסכמה שעמדה בבסיס מחאת המדינה לנושא. 
<היו"ר רחל עזריה:>
בסדר גמור. 

<קריאות:>
- - -

<רועי פולקמן (כולנו):>
אני רק אגיד שאני מכיר שכשאלי התחיל את החוק הרי היה תנאי להעביר את זה ועדת שרים והייתה הסכמה לעניין הזה, ואז השתדלנו להיות בתוך גבולות - -

<היו"ר רחל עזריה:>
בוודאי.

<רועי פולקמן (כולנו):>
- - כמו שאמרנו, אנחנו לא מנסים להתקיל את הממשלה בדברים בתוך גבולות ההסכמה עם ועדת שרים – את מכירה את זה, זו בסוף הצעה פרטית. אני לא ער בדיוק לדקויות. אם יש איזה שינוי והוא בהסכמה - - -
<היו"ר רחל עזריה:>
אבל מה אמרת קודם, רועי? אתה אמרת אחרת לגבי מה שאמרו ממרכז השלטון המקומי.

<רועי פולקמן (כולנו):>
לא. אמרתי, אני יודע שהייתה הסכמה כזאת. 

<יהודה זמרת:>
אבל ספציפית על היטל השבחה.

<רועי פולקמן (כולנו):>
אני לא אומר שלא. אני רק אומר שיכול להיות שיש הצעה – אני לא יודע מה על השולחן כרגע – אבל אם יש הצעה והיא בהסכמת גורמי - - -
<היו"ר רחל עזריה:>
לא. מה שהיה זה הפוך. אנחנו יודעים מה יש בחוק, ואז כשבמרכז שלטון מקומי דיברו על זה, אתה יחד עם חברי כנסת אמרת – לא. 
<קריאות:>
- - -

<היו"ר רחל עזריה:>
בסדר. הבנתי. 

<רועי פולקמן (כולנו):>
בחוק המקורי היה פטור.

<היו"ר רחל עזריה:>
בסדר, אבל בואו נסיים את הדיון. 

<קריאות:>
- - -

<היו"ר רחל עזריה:>
אמרתי, זה נושא שעלה. אני לא יודעת אפילו איך להתייחס לאירוע הזה. ציינתי את זה כנקודה אחת, ואנחנו נדבר. זה אחד.

הדבר השני זה לגבי ההודעה אם מבטלים את הפיצול, בעצם לוודא שיהיה קל לעשות את המהלך הזה. שזה לא יהפוך להיות פיצול שגם אם רוצים, עוברת משפחה גדולה לאותו בית ששבח סיפר, אחר כך עוברת משפחה גדולה יותר, לא שהיא צריכה לעבור עכשיו הליך של קבלת היתר כדי לחבר בחזרה את שתי הדירות כי זה המצב היום בחוק. זה הנושא השני. אז איך בדיוק לעשות את זה, אפשר לדון.
הנושא השלישי הוא הנושא של הבנייה הרוויה, לחפש את האיזון, ואני אבקש לקיים פגישה עם מרכז השלטון המקומי. 

הנושא האחרון הוא הנושא של המושבים שאנחנו נחפש פתרון לאור הדברים שעלו פה מכמה וכמה חברי כנסת וראשי רשויות. 
הדיון הבא יהיה ביום שלישי הבא. אנחנו נמשיך משם ואנחנו נעבוד במהלך השבוע.
תודה רבה. הישיבה נעולה.

<הישיבה ננעלה בשעה 14:25.>

